
	ZADEVA: Splošni akt o cestninjenju – predlog za obravnavo 


	1. Predlog sklepov vlade:

	Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) in tretjega odstavka 23. člena Zakona o cestninjenju (Uradni list RS, št. 102/24) je Vlada Republike Slovenije na ... seji dne ... pod točko .....  sprejela naslednji

S K L E P:

Vlada Republike Slovenije daje soglasje k Splošnemu aktu o cestninjenju, ki ga je sprejela uprava Družbe za avtoceste v Republiki Sloveniji, d. d., dne 2. 9. 2025.
Barbara Kolenko Helbl
generalna sekretarka
Prejmejo:

· Ministrstvo za infrastrukturo

· Ministrstvo za finance

· Služba Vlade Republike Slovenije za zakonodajo
· Urad Vlade Republike Slovenije za informiranje 
· DARS, d. d.

	2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:

	/

	3.a Osebe, odgovorne za strokovno pripravo in usklajenost gradiva:

	· mag. Andreja Knez, generalna direktorica Direktorata za ceste in cestni promet;
· mag. Andrej Ribič, predsednik uprave DARS, d. d.;

· Damijan Leskovšek, vodja Sektorja za ceste, Direktorat za ceste in cestni promet;
· Leon Pregelj, višji svetovalec, Direktorat za ceste in cestni promet.

	3.b Zunanji strokovnjaki, ki so sodelovali pri pripravi dela ali celotnega gradiva:

	Pri pripravi predmetnega gradiva niso sodelovali zunanji strokovnjaki.

	4. Predstavniki vlade, ki bodo sodelovali pri delu državnega zbora:

	/

	5. Kratek povzetek gradiva:

	Splošni akt o cestninjenju je akt upravljavca cestninskih cest, družbe DARS, s katerim so podrobneje urejena vsa vprašanja, ki se nanašajo na cestninjenje glede na prevoženo razdaljo vozil, katerih največja dovoljena masa presega 3.500 kg, in glede na določen čas uporabe cestninskih cest vozil, katerih največja dovoljena masa ne presega 3.500 kg. 

Bistvena vsebinska dopolnitev novega Splošnega akta o cestninjenju se nanaša na določbe, ki opredeljujejo prilagoditev sistema cestninjenja vozil, katerih največja tehnično dovoljena masa presega 3.500 kg, glede na emisije CO2. Obstoječi sistem cestninjenja DarsGo se prilagaja na način, da se bo višina infrastrukturne pristojbine razlikovala tudi glede na emisijske razrede CO2. Družba DARS je trenutno v postopku nadgradnje sistema DarsGo, začetek operativnega delovanja novega načina zaračunavanja cestnine pa je predviden s 1. 11. 2025. 

V Splošnem aktu o cestninjenju so vključene določbe, ki se nanašajo na način določitve emisijskega razreda CO2 za posamezno vozilo, opredeljeni pa so tudi dokumenti, ki jih morajo uporabniki predložiti pri registraciji oziroma uvrstitvi v posamezen CO2 razred. Emisijski razred CO₂ vozila označuje razvrstitev vozila v enega od petih emisijskih razredov CO₂ glede na specifične emisije CO₂ vozila v skladu z Zakonom o cestninjenju. Najnižji emisijski razred CO2 je emisijski razred CO2 1, najvišji pa emisijski razred CO2 5. 

Dodatno so opredeljeni tudi postopki v zvezi z razvrščanjem vozil v posamezne cestninske oziroma emisijske razrede CO2. Emisijski razred CO2 1 zajema vozila, ki jih ni mogoče razvrstiti v noben drug emisijski razred CO₂, bodisi ker stranka za vozilo ni oddala vloge za dodelitev višjega emisijskega razreda CO2, bodisi ker niso predložena ustrezna dokazila, ali ker podatki iz dokumentov vozila kažejo, da vozilo ne izpolnjuje pogojev za višji emisijski razred CO2.
Posodobljene so tudi vse tri priloge k Splošnemu aktu o cestninjenju, ki se nanašajo na najavo prevoza tujih vojaških sil, mirovnih sil ter drugih obrambnih in varnostnih nalog, oprostitev plačila cestnine zaradi prevoza humanitarne pomoči ter seznam vozil s prednostjo, vozil za spremstvo in vozil v spremstvu.


	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	NE

	b)
	usklajenost slovenskega pravnega reda s pravnim redom Evropske unije
	NE

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE

	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:

· nacionalne dokumente razvojnega načrtovanja

· razvojne politike na ravni programov po strukturi razvojne klasifikacije programskega proračuna

· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR:


	I. Ocena finančnih posledic, ki niso načrtovane v sprejetem proračunu

	
	Tekoče leto (t)
	t + 1
	t + 2
	t + 3

	Predvideno povečanje (+) ali zmanjšanje (–) prihodkov državnega proračuna 
	
	
	
	

	Predvideno povečanje (+) ali zmanjšanje (–) prihodkov občinskih proračunov 
	
	
	
	

	Predvideno povečanje (+) ali zmanjšanje (–) odhodkov državnega proračuna 
	
	
	
	

	Predvideno povečanje (+) ali zmanjšanje (–) odhodkov občinskih proračunov
	
	
	
	

	Predvideno povečanje (+) ali zmanjšanje (–) obveznosti za druga javnofinančna sredstva
	
	
	
	

	II. Finančne posledice za državni proračun

	II.a Pravice porabe za izvedbo predlaganih rešitev so zagotovljene:

	
	
	
	
	

	
	
	
	
	

	
	
	
	
	

	SKUPAJ
	
	

	II.b Manjkajoče pravice porabe bodo zagotovljene s prerazporeditvijo:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke 
	Znesek za tekoče leto (t)
	Znesek za t + 1 

	
	
	
	
	

	
	
	
	
	

	SKUPAJ
	
	

	II.c Načrtovana nadomestitev zmanjšanih prihodkov in povečanih odhodkov proračuna:

	Novi prihodki
	Znesek za tekoče leto (t)
	Znesek za t + 1

	
	
	

	
	
	

	
	
	

	SKUPAJ
	
	

	7.b Predstavitev ocene finančnih posledic pod 40.000 EUR:
Splošni akt o cestninjenju nima finančnih posledic za državni proračun oziroma druga javnofinančna sredstva.

	8. Predstavitev sodelovanja z združenji občin:

	Vsebina predloženega gradiva (predpisa) vpliva na:

· pristojnosti občin,

· delovanje občin,

· financiranje občin.
	NE

	Gradivo (predpis) je bilo poslano v mnenje: 

· Skupnosti občin Slovenije SOS: NE

· Združenju občin Slovenije ZOS: NE

· Združenju mestnih občin Slovenije ZMOS: NE

Predlogi in pripombe združenj so bili upoštevani: /
Bistveni predlogi in pripombe, ki niso bili upoštevani.

	9. Predstavitev sodelovanja javnosti:

	Gradivo je bilo predhodno objavljeno na spletni strani predlagatelja:
	DA

	Datum objave: 
V razpravo so bili vključeni: 

· nevladne organizacije, 

· predstavniki zainteresirane javnosti,

· predstavniki strokovne javnosti, 

· občine in združenja občin ali pa navedite, da se gradivo ne nanaša nanje.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):

Upoštevani so bili:

· v celoti,

· večinoma,

· delno,

· niso bili upoštevani.

Bistvena mnenja, predlogi in pripombe, ki niso bili upoštevani, ter razlogi za neupoštevanje:

Poročilo je bilo dano ……………..

Javnost je bila vključena v pripravo gradiva v skladu z Zakonom o …, kar je navedeno v predlogu predpisa.)



	10. Pri pripravi gradiva so bile upoštevane zahteve iz Resolucije o normativni dejavnosti:
	DA

	11. Gradivo je uvrščeno v delovni program vlade:
	NE

	Mag. Alenka Bratušek
        MINISTRICA



Prilogi:

· predlog Splošnega akta o cestninjenju, 
· obrazložitev.
Priloga 1
Na podlagi drugega odstavka 23. člena Zakona o cestninjenju (Uradni list RS, št. 102/24), točk 7.2.2 in 7.2.10 Statuta Družbe za avtoceste v Republiki Sloveniji, d. d., ter 7. člena Poslovnika o delu uprave, je uprava Družbe za avtoceste v Republiki Sloveniji, d. d., dne 2. 9. 2025 sprejela

SPLOŠNI AKT

o cestninjenju

I. SPLOŠNO

1. Vsebina splošnega akta

Ta akt ureja:

-        pri plačevanju cestnine za motorna vozila, katerih največja tehnično dovoljena masa presega 3.500 kilogramov, ne glede na največjo tehnično dovoljeno maso priklopnega vozila (v nadaljnjem besedilu: vozila nad 3.500 kg NDM) postopek registracije stranke in vozila na spletnem portalu ali DarsGo servisu, določanje emisijskega razreda vozila EURO, razvrščanje vozil v emisijske razrede CO2, pridobitev OBU naprave (v nadaljnjem besedilu: naprava DarsGo), plačilo cestnine v predplačniškem in poplačniškem načinu plačevanja cestnine, veljavnost dobroimetja, plačilo cestnine vnaprej in za nazaj, spreminjanje podatkov o stranki in vozilu, uporabo naprave DarsGo, zagotavljanje podatkov o cestninskih transakcijah in zaračunani cestnini ter možnost poznejšega obračuna cestnine;

-        pri plačevanju cestnine za vozila nad 3.500 kg NDM, pridobitev in pravilno uporabo naprave EETS, registracijo v območje EETS DARS, shranjevanje in izmenjavo podatkov, plačilo cestnine z napravo EETS, spreminjanje podatkov o stranki in vozilu, zagotavljanje podatkov o cestninskih transakcijah;

-        pri plačevanju cestnine za motorna vozila, katerih največja tehnično dovoljena masa ne presega 3.500 kilogramov, ne glede na največjo tehnično dovoljeno maso priklopnega vozila (v nadaljnjem besedilu: vozila do 3.500 kg NDM), postopek izdaje elektronske vinjete in s tem povezane pravice in obveznosti cestninskega zavezanca, uveljavljanje vračila kupnine v primeru odstopa od prodajne pogodbe ali odjave vozila iz prometa, postopek v primeru kraje, uničenja ali izgube registrske tablice, na katero je vezana elektronska vinjeta, časovno omejitev možnosti vnaprejšnjega nakupa posamezne vrste elektronske vinjete, uveljavljanje morebitnih popravkov že izdane elektronske vinjete in preverjanje poteka veljavnosti elektronske vinjete s strani posameznega cestninskega zavezanca.

2. Pomen izrazov

Posamezni izrazi, uporabljeni v tem splošnem aktu, pomenijo:

-        bencinska kartica je plačilna kartica, namenjena predvsem plačevanju storitev v tovornem prometu, ki jo izdajajo naftne družbe ali specializirani izdajatelji kartic;

·     emisijski razred CO₂ vozila označuje razvrstitev vozila v enega od petih emisijskih razredov CO₂ glede na specifične emisije CO₂ vozila v skladu z Zakonom o cestninjenju (v nadaljnjem besedilu: ZCestn-1). Najnižji emisijski razred CO2 je emisijski razred CO2 1, najvišji pa emisijski razred CO2 5.

-        identifikacijska oznaka elektronske vinjete je sistemsko generirana kombinacija številk, ki v sistemu elektronske vinjete opredeljuje točno določeno elektronsko vinjeto;

-        naprava EETS je s strani ponudnika EETS izdana elektronska naprava v vozilu s popolno strojno in programsko opremo za uporabo v okviru storitve cestninjenja, ki je nameščena ali se prevaža v vozilu ter je namenjena zbiranju, shranjevanju, obdelavi in sprejemanju ali oddajanju podatkov na daljavo kot ločena naprava ali kot naprava, ki je vgrajena v vozilo;

-        območje EETS DARS so avtoceste in hitre ceste v upravljanju izvajalca cestninjenja, kjer se cestnina pobira z uporabo elektronskega cestninskega sistema;

-        pooblaščeni prodajalec elektronskih vinjet je pravni subjekt, s katerim ima Družba za avtoceste v Republiki Sloveniji, d. d., (v nadaljnjem besedilu: DARS) sklenjeno pogodbo za prodajo elektronskih vinjet;

-        potrdilo o finančni transakciji je potrdilo o vplačilu dobroimetja z bencinsko kartico;

-        potrdilo o nakupu elektronske vinjete je dokument, ki ga stranka dobi pri nakupu vsake posamezne elektronske vinjete in potrjuje njen nakup; vsebuje podatke o registrski označbi vozila, državi registracije vozila, na katero je vezana elektronska vinjeta, in podatke o elektronski vinjeti;

-        potrdilo za potrditev pravilnosti podatkov je dokument, ki ga stranka prejme pred izdajo elektronske vinjete za preveritev pravilnosti vnesene registrske označbe in države registracije vozila, cestninskega razreda in vrste elektronske vinjete ter dneva začetka njene veljavnosti; pravilnost podatkov stranka potrdi z lastnoročnim podpisom;

-        račun stranke je uporabniški račun stranke, ki uporablja elektronski sistem cestninjenja v prostem prometnem toku (v nadaljnjem besedilu: sistem DarsGo); na račun stranke so vezani računi vozil;

-        račun vozila je račun, ki se odpre za vsako vozilo, ki je registrirano v sistemu DarsGo;

-        sistem elektronske vinjete je informacijski sistem DARS, v katerem so shranjeni podatki o elektronskih vinjetah, registrskih označbah vozil, ki so oproščena plačila cestnine, ter drugi podatki, ki jih DARS potrebuje za izvajanje cestninjenja glede na določen čas uporabe cestninske ceste;

-        Skupnost predstavljajo države članice EU;

-        spletna trgovina je spletni portal DARS, na katerem je mogoče opraviti spletni nakup elektronske vinjete in uporabljati s tem povezane funkcionalnosti;

-        stop lista je lista naprav DarsGo, ki so uvrščene na seznam naprav DarsGo, s katerimi ni mogoče izvajati postopkov cestninjenja;

-        stranka je v sistemu DarsGo pravna ali fizična oseba, ki uporablja sistem DarsGo, v sistemu cestninjenja glede na določen čas uporabe cestninske ceste pa cestninski zavezanec, ki za uporabo cestninskih cest kupi predpisano elektronsko vinjeto;

-        uporabnik EETS je vsaka fizična ali pravna oseba, ki ima sklenjeno pogodbo s ponudnikom EETS za dostop do storitev EETS;

-        veljavna elektronska vinjeta je elektronska vinjeta, ki ima enak zapis registrske označbe in države registracije vozila, kot je zapisana na registrski tablici vozila, ki pripada vozilu, za katero je bila izdana, je ustreznega cestninskega razreda in se uporablja v času njene veljavnosti.

Izrazi, uporabljeni v tem splošnem aktu, katerih pomen ni določen v prejšnjem odstavku, pomenijo enako kot v predpisih, ki urejajo cestninjenje, ceste, motorna vozila in pravila cestnega prometa.

II. SISTEM DarsGo

3. Kratek opis sistema DarsGo

Plačevanje cestnine glede na prevoženo razdaljo se izvaja z elektronskim sistemom cestninjenja v prostem prometnem toku.

Celotno omrežje avtocest in hitrih cest (v nadaljnjem besedilu: cestninska cesta), za katere je treba plačevati cestnino, je razdeljeno na posamezne cestninske odseke, pri čemer se ločeno cestnini vsak posamezni odsek. Pogoj za pravilno plačevanje cestnine je, da je v vozilu vedno pravilno nameščena delujoča naprava DarsGo, prilagojena za konkretno vozilo (s konkretno registrsko označbo, ki je zapisana na napravi DarsGo) in s pravilno nastavljenim številom osi vozila oziroma skupine vozil za posamezno vožnjo.

Med posameznimi priključki na cestninsko cesto so na določenih mestih nameščene naprave za izvajanje cestninjenja. To so točke cestninjenja, na katerih se obračuna cestnina za prevoženi odsek cestninske ceste.

Pri vožnji skozi točko cestninjenja steče mikrovalovna komunikacija med napravo DarsGo in napravami za izvajanje cestninjenja, ki zagotavlja podatke za obračun cestnine za uporabo cestninskih cest.

4. Obveznost plačila cestnine

Za plačevanje cestnine stranka pridobi napravo DarsGo in jo namesti v vozilo pred vstopom na cestninsko cesto. Izjemoma je pridobitev naprave DarsGo dovoljena po vstopu na cestninsko cesto, kadar vozilo vstopa v Republiko Slovenijo iz druge države neposredno po cestninski cesti. V tem primeru stranka pridobi napravo DarsGo na prvi cestninski uporabniški točki v smeri vožnje (v nadaljnjem besedilu: DarsGo servis) po vstopu v Republiko Slovenijo.

Vse cestninske ceste, za katere je obvezno plačevanje cestnine v sistemu DarsGo, so označene s prometno signalizacijo v skladu s pravilnikom, ki ureja prometno signalizacijo in prometno opremo na cestah.

Elektronsko cestninjenje vozil nad 3.500 kg NDM se v sistemu DarsGo izvaja na vseh prometnih pasovih, po katerih je s prometno signalizacijo dovoljena njihova vožnja.

4.1 Oprostitve plačila cestnine

Cestnina se ne plača za prevoze, določene v zakonu, ki ureja cestninjenje. Vozila, s katerimi se izvajajo prevozi, za katere se ne plača cestnina, ne potrebujejo naprav DarsGo. Pri tem:

-        morajo biti tuja vojaška vozila za opravljanje nalog obrambe države, mednarodnih mirovnih sil ter drugih obrambnih in varnostnih nalog, če je tako določeno z mednarodnimi pogodbami, napovedana z izpolnitvijo obrazca »Najava prevoza tujih vojaških sil, mednarodnih mirovnih sil ter drugih obrambnih in varnostnih nalog«, kot je določeno v Prilogi 1, ki je sestavni del tega splošnega akta. Izpolnjeni obrazec se pošlje Operativnemu centru cestninskega nadzora na elektronski naslov occn@dars.si vsaj 24 ur pred vstopom navedenih vozil na omrežje cestninskih cest;

-        morajo biti vozila za izvajanje prevozov za opravljanje nalog humanitarne pomoči prizadetim v miru ali vojni napovedana z izpolnitvijo vloge, kot je določeno v Prilogi 2, ki je sestavni del tega splošnega akta. Vloga se izpolni na spletnem portalu DARS ali se pošlje na elektronski naslov occn@dars.si. V sistemu DarsGo ta vozila ne potrebujejo naprav DarsGo, kadar so oproščena plačila cestnine in so pravilno napovedana.

4.2 Plačevanje cestnine pri vleki pokvarjenih motornih vozil

Pri vleki pokvarjenega ali poškodovanega vozila nad 3.500 kg NDM po cestninski cesti morata biti vlečno in vlečeno vozilo opremljeni z delujočo napravo DarsGo.

Če je pokvarjeno vozilo naloženo na drugo vozilo, se naloženo vozilo obravnava kot tovor. Takrat stranka sama poskrbi za odstranitev naprave DarsGo z naloženega vozila ali onemogočanje izmenjave podatkov med napravo DarsGo in napravami za izvajanje cestninjenja, sicer ni upravičena do vračila preveč plačane cestnine. To se izvede tako, da se naprava DarsGo vsaj trikrat ovije z aluminijasto folijo.

5. Uporaba sistema cestninjenja DarsGo

Vsa vozila nad 3.500 kg NDM, razen vozil, ki so v skladu z zakonom, ki ureja cestninjenje, oproščena plačila cestnine, morajo biti za vožnjo po cestninskih cestah opremljena z delujočo napravo DarsGo. Naprava DarsGo in pravila njene uporabe so opisani v točki 6 tega splošnega akta.

Pred uporabo sistema DarsGo stranke:

-        uredijo prijavo v sistem DarsGo (registracija stranke, računa stranke in računa vozila);

-        pridobijo napravo DarsGo, tako kot je določeno v točki 5.2 tega splošnega akta;

-        izberejo način plačila, ki ga zagotavlja DARS;

-        pravilno namestijo napravo DarsGo v vozilo, za katero je bila naprava DarsGo izdana;

-        preverijo delovanje naprave DarsGo in pravilnost nastavitve števila osi vozila.

5.1 Registracija za uporabo sistema DarsGo

Registracijo za uporabo sistema DarsGo je mogoče urediti na:

-        DarsGo servisu,

-        spletnem portalu www.darsgo.si.

5.1.1 DarsGo servis

Na DarsGo servisu so cestninskemu zavezancu omogočeni:

-        vključitev v sistem DarsGo z registracijo stranke in vozila;

-        pridobitev in vračilo naprave DarsGo;

-        vplačilo dobroimetja z gotovino, kreditno, debetno ali bencinsko kartico in povezavo računa vozila z izbrano bencinsko kartico za poplačniško plačevanje cestnine;

-        plačevanje cestnine za nazaj in plačevanje cestnine vnaprej;

-        pridobitev informacij v zvezi s sistemom DarsGo.

Lokacije DarsGo servisov so objavljene na spletnem portalu www.darsgo.si. DarsGo servisi so na vseh lokacijah označeni z enotno oznako, ki je prikazana na sliki 1.

Slika 1: Certifikat DarsGo servisa

5.1.2 Postopek registracije stranke in vozila na DarsGo servisu

Registracijo stranke in vozila na DarsGo servisu lahko opravi zakoniti zastopnik pravnega subjekta ali druga oseba (običajno voznik), za kar ne potrebuje pooblastila pravnega subjekta.

5.1.2.1 Registracija stranke

Stranka uslužbencu na DarsGo servisu sporoči naslednje podatke:

-        za pravni subjekt: ime, poštni naslov, davčno številko, po izbiri kontaktne podatke;

-        za fizične osebe: ime, priimek, naslov.

5.1.2.2 Registracija vozila

Stranka uslužbencu na DarsGo servisu sporoči naslednje podatke o vozilu:

-        registrsko označbo vozila,

-        število osi vlečnega vozila,

-        emisijski razred vozila EURO.

V postopku registracije vozila stranka predloži prometno dovoljenje ali enakovreden dokument, ki ga je v državi registracije motornega vozila izdal organ, pooblaščen za izdajanje tovrstnih dokumentov. Če iz prometnega dovoljenja niso razvidni podatki o emisijskem razredu vozila EURO, stranka predloži dokazilo, iz katerega so ti podatki razvidni:

-        dokument, ki potrjuje skladnost proizvodnje, ki ga je v državi registracije motornega vozila izdal organ, pooblaščen za izdajo tovrstnih dokumentov;

-        dokazilo o skladnosti s tehničnimi in varnostnimi zahtevami za motorno vozilo, ki ga je v državi registracije motornega vozila izdal organ, pooblaščen za izdajanje tovrstnih dokazil;

-        certifikat o skladnosti (v nadaljnjem besedilu: COC) v skladu z Izvedbeno uredbo Komisije (EU) 2020/683 z dne 15. aprila 2020 o izvajanju Uredbe (EU) 2018/858 Evropskega parlamenta in Sveta glede upravnih zahtev za odobritev in tržni nadzor motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila;

-        potrdilo proizvajalca vozila, če dodeljenega emisijskega razreda vozila EURO ni mogoče dokazati z dokumenti in dokazili iz tega odstavka, pri čemer to potrdilo izda proizvajalec vozila ali oseba, ki jo je pooblastil proizvajalec vozila.

Za vozila, ki so registrirana v Republiki Sloveniji, dokazil o emisijskem razredu vozila EURO ni treba predložiti, ker jih DARS pridobi z vpogledom v evidenco registriranih vozil.

Vsako vozilo je ob registraciji v sistem DarsGo razvrščeno v emisijski razred CO2 1. Če stranka ob registraciji vozila na DarsGo servisu odda dokumente, ki vsebujejo podatke iz petega odstavka te točke, šteje, da je oddala vlogo za dodelitev višjega emisijskega razreda CO2.

Stranka na DarsGo servisu predloži poleg prometnega dovoljenja tudi dokumente, iz katerih so razvidni vsi potrebni podatki za določitev emisijskega razreda CO2:

· - pogon vozila (vrsta goriva / energije),

· - podskupina vozila,

· - specifične emisije CO2 vozila v g/tkm.

Predložiti mora:

· Opisno mapo za stranke oz. Opisni list za stranke (Customer Information File) (v nadaljnjem besedilu CIF), v skladu z Uredbo Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 
oziroma
- Certifikat o skladnosti (Certificate of Conformity).

5.1.2.3 Določitev števila osi vlečnega vozila

Uslužbenec na DarsGo servisu s pomočjo stranke in dokazil iz prejšnje točke določi in v sistem DarsGo vnese dejansko število osi vlečnega vozila.

5.1.2.4 Določitev emisijskega razreda vozila EURO

Vsako vozilo, ki je registrirano v sistemu DarsGo, mora imeti določen emisijski razred vozila EURO. Ustrezni emisijski razred vozila EURO se določi v postopku registracije vozila in se shrani v sistemu DarsGo. Uslužbenec na DarsGo servisu iz dokumentov iz drugega odstavka točke 5.1.2.2 tega splošnega akta razbere ustrezni emisijski razred vozila EURO, ga vnese v sistem DarsGo in skenira dokazilo.

Vozila, za katera niso na voljo podatki o emisijskem razredu vozila EURO ali pa ni predloženo ustrezno dokazilo, se razvrstijo v emisijski razred vozila EURO 0.

Za izvedbo spremembe emisijskega razreda vozila EURO po registraciji vozila v sistemu DarsGo stranka pošlje zahtevo in dokazila iz točke 5.1.2.2 tega splošnega akta:

-        po elektronski pošti na naslov ccs@darsgo.si ali

-        po pošti na naslov DARS d. d., Center cestninskega sistema, Grič 58, 1000 Ljubljana.

Center cestninskega sistema (v nadaljnjem besedilu: CCS) potrdi ustreznost poslanih dokazil najpozneje v 30 dneh od prejema. Naprava DarsGo stranko pri vožnji skozi točko cestninjenja z zvočnim signalom (štirje zvočni signali) opozori, naj se z napravo DarsGo oglasi na prvem DarsGo servisu za dokončno ureditev spremenjenega emisijskega razreda vozila EURO. Po ureditvi spremembe emisijskega razreda vozila EURO na DarsGo servisu se začne obračunavati ustrezna višina cestnine v skladu s cenikom cestnine.

Če se pri preverjanju dokumentov ugotovi, da predložena dokazila o emisijskem razredu vozila EURO niso ustrezna, se stranko obvesti in račun vozila uvrsti na stop listo. Naprava DarsGo na točki cestninjenja opozori voznika z zvočnim signalom (štirje zvočni signali), da je uvrščena na stop listo. Če je naprava DarsGo uvrščena na stop listo, je stranka obravnavana kot kršitelj pravil o cestninjenju in je v prekrškovnem postopku cestninskega nadzora. V tem primeru se račun stranke za vse že opravljene vožnje obremeni za znesek cestnine, ki velja za emisijski razred vozila EURO, ki je razviden iz dokumentov. Če iz dokumentov emisijski razred vozila EURO ni razviden, se do določitve ustreznega emisijskega razreda vozila EURO račun stranke obremeni za znesek cestnine, ki velja za emisijski razred vozila EURO 0.

Če je prvotno določen emisijski razred vozila EURO nižji od dejanskega, ki je razviden iz dokumentov, se preplačilo cestnine za obdobje, v katerem je bilo vozilo registrirano z nižjim emisijskim razredom vozila EURO, ne vrača.

V vsakem primeru spreminjanja emisijskega razreda vozila EURO je treba obiskati DarsGo servis in predložiti napravo DarsGo, da se nanjo zapiše emisijski razred vozila EURO.

5.1.2.5 Določitev CO2 razreda

CO2 emisijski razred 1 zajema vozila, ki jih ni mogoče razvrstiti v noben drug emisijski razred CO₂, bodisi ker stranka za vozilo ni oddala vloge za dodelitev višjega emisijskega razreda CO2, bodisi ker niso predložena ustrezna dokazila v skladu s točko 5.1.2.2, ali ker podatki iz dokumentov vozila kažejo, da vozilo ne izpolnjuje pogojev za višji emisijski razred CO2.

Vlogo za dodelitev višjega emisijskega razreda CO2 lahko stranka odda ob registraciji vozila v sistem DarsGo. Če je vozilo že registrirano v sistemu DarsGo, lahko stranka vlogo odda kadar koli kasneje, in sicer tako, da:

- se prijavi v svoj uporabniški račun na portalu https://www.darsgo.si/, kot to določa točka 5.1.3 tega splošnega akta,

- odda spletno vlogo za dodelitev višjega emisijskega razreda CO2 vozila,

Vlogi priloži ustrezna dokazila iz točke 5.1.2.2 tega splošnega akta.

Infrastrukturna pristojbina, prilagojena višjemu emisijskemu razredu CO2 vozila, se začne samodejno zaračunavati naslednji dan po potrditvi ustreznosti poslanih dokazil s strani DARS.

5.1.3 Postopek registracije stranke in vozila na spletnem portalu www.darsgo.si

Postopek registracije stranke in vozila je enak kakor pri registraciji na DarsGo servisu, pri čemer stranka sama zagotovi naslednje podatke in jih vpiše v spletni portal www.darsgo.si:

-        pravni subjekt: ime, naslov, davčna številka;

-        fizična oseba: ime, priimek, naslov;

-        vozilo: registrska številka vozila, število osi vlečnega vozila, emisijski razred vozila EURO.
V postopku registracije vozila na spletnem portalu www.darsgo.si lahko stranka skenirano ali fotografirano prometno dovoljenje in dokazilo o emisijskem razredu vozila EURO naloži v sistem DarsGo. Za vozila, registrirana v Republiki Sloveniji, zadošča, da stranka naloži samo skenirano ali fotografirano prometno dovoljenje. 
Če stranka želi razvrstitev vozila v višji emisijski razred CO2, mora postopati skladno z drugim odstavkom točke 5.1.2.5 tega splošnega akta.

Ko se stranka registrira na spletnem portalu www.darsgo.si in registrira vsa vozila, za katera želi pridobiti naprave DarsGo, lahko natisne potrdilo, s katerim na katerem koli DarsGo servisu po plačilu stroška izdaje naprave DarsGo v višini, ki je določena v ceniku cestnine, prevzame napravo DarsGo.

Če želi stranka prevzeti naprave DarsGo na katerem od DarsGo servisov in dokumentov ni naložila že ob registraciji na spletnem portalu, dokumente predloži na DarsGo servisu.

Če želi stranka s sedežem v Evropski uniji naprave DarsGo prejeti po pošti, skenirane dokumente naloži na spletnem portalu www.darsgo.si in plača strošek izdaje naprave DarsGo s kreditno ali debetno kartico. Strankam s sedežem zunaj Evropske unije je mogoče naprave DarsGo poslati po pošti, če jih želijo prejeti na naslov v Evropski uniji.

5.1.4 Preverjanje dokazila o emisijskem razredu vozila EURO

Pravilnost določitve emisijskega razreda vozila EURO se preverja v CCS. Če je na podlagi dokumentov, ki jih je predložila stranka, mogoče potrditi določen emisijski razred vozila EURO, je preverjanje dokazil končano in določeni emisijski razred vozila EURO se dokončno potrdi v sistemu DarsGo.

Če so predloženi dokumenti, ki jih je predložila stranka, napačni, neberljivi ali nepopolni, DARS zahteva dopolnitev manjkajoče oziroma nepopolne dokumentacije.

5.1.5 Preverjanje dokazil o emisijskem razredu CO2
DARS na podlagi dokazil razvrsti vozilo v ustrezen emisijski razred CO2 najpozneje v 30 dneh od oddaje vloge za dodelitev CO2 emisijskega razreda (na DarsGo servisu ali na spletnem portalu https://www.darsgo.si/).

O uvrstitvi vozila v višji emisijski razred CO2 DARS stranko obvesti na njen elektronski naslov, če ga je stranka ob registraciji vozila v sistem DarsGo posredovala. 

Če so dokumenti, ki jih je predložila stranka, napačni, neberljivi ali nepopolni, ostaja vozilo razvrščeno v emisijski razred CO2 1, stranka lahko vlogo ponovno vloži in priloži ustrezno dokumentacijo. O tem DARS stranko obvesti na njen elektronski naslov, če ga je stranka posredovala ob registraciji vozila v sistem DarsGo.

Če iz dokumentacije, ki jo je priložila stranka, nedvoumno izhaja, da vozilo ne izpolnjuje pogojev za razvrstitev v višji CO2 emisijski razred, nove vloge stranka ne more ponovno vložiti.

Vozila, uvrščena v emisijska razreda CO2 2 ali 3 bo DARS vsakih šest let po datumu njihove prve registracije ponovno razvrstil v emisijski razred CO2 na podlagi takrat veljavnih mejnih vrednosti. Če veljavne mejne vrednosti ne ustrezajo več trenutni razvrstitvi vozila v določen emisijski razred CO2, DARS razvrsti vozilo v ustrezen nižji CO2 emisijski razred. O tem obvesti stranko na njen elektronski naslov, če ga je stranka posredovala ob ali po registraciji stranke v sistem DarsGo. 

5.2 Pridobitev naprave DarsGo

Po končani registraciji stranke in vozila lahko stranka pridobi napravo DarsGo na DarsGo servisu ali po pošti, če je bila registracija vozila opravljena na spletnem portalu www.darsgo.si.

Po prijavi v sistem DarsGo in pred prevzemom oziroma ob prevzemu vsake naprave DarsGo stranka plača strošek izdaje naprave DarsGo, ki je določen v ceniku cestnine.

Naprava DarsGo se izda samo za vozilo, ki je pravilno registrirano za uporabo sistema DarsGo in so zanjo plačani stroški izdaje. Naprava DarsGo ni prenosljiva med vozili in mora biti nameščena v vozilu, za katero je bila izdana.

Po izvedeni registraciji stranke in vozila ter izdaji naprave DarsGo stranka prejme pristopno izjavo, na kateri preveri in s podpisom potrdi, da:

-        so vsi navedeni podatki o stranki pravilni;

-        se registrska številka vozila ujema z registrsko številko vozila, zapisano na pristopni izjavi in s tem na napravi DarsGo;

-        se dejansko število osi vlečnega vozila ujema s številom osi na pristopni izjavi;

-        se dodeljeni emisijski razred vozila EURO na izjavi ujema z dejanskim emisijskim razredom vozila EURO, ki ga je prijavila stranka in je razviden iz dokazil.

Če stranka ob prevzemu naprave DarsGo in predaji pristopne izjave ali kadar koli pozneje ugotovi, da ima njeno vozilo dodeljen nepravilen emisijski razred vozila EURO, napačno registrsko številko vozila, napačno število osi vlečnega vozila ali da je nastala kakršna koli napaka pri podatkih o stranki, mora takoj zahtevati dodelitev pravih podatkov:

1.      na DarsGo servisu, če je bila napaka ugotovljena ob prevzemu;

2.      v CCS ob pozneje odkriti napaki ali po prevzemu naprave DarsGo po pošti:

-  po elektronski pošti: ccs@darsgo.si,

-  po navadni pošti: DARS, d. d., Center cestninskega sistema, Grič 58, 1000 Ljubljana,

-  po telefonu: + 386 1 518 8 454.

5.2.1 Kraja, izguba, najdba in uvrstitev naprave DarsGo na stop listo

Stranka obvesti klicni center cestnine DARS, d. d., o kraji ali izgubi naprave DarsGo na telefonsko številko + 386 1 518 8 350 ali elektronski naslov info@darsgo.si. Pri tem navede registrsko označbo in enotno številko računa vozila pri posamezni stranki (v nadaljnjem besedilu: ŠOR). Ob prijavi kraje ali izgube naprave DarsGo se ta uvrsti na stop listo. S tako napravo DarsGo ni več mogoče plačevati cestnine.

Na zahtevo stranke se lahko za vozilo, za katero je bila stranki naprava DarsGo že izdana, izda nova naprava DarsGo, za katero se plača strošek izdaje druge naprave DarsGo. V tem primeru se prva izdana naprava uvrsti na stop listo.

Če se ukradena ali izgubljena naprava DarsGo najde, jo je mogoče spet aktivirati, če za isto vozilo še ni bila izdana nova naprava DarsGo. Ponovno aktiviranje se ureja v CCS ob navedbi identifikacijske številke naprave DarsGo in ŠOR. Če se ukradena ali izgubljena naprava DarsGo najde po izdaji nove naprave DarsGo, je treba najdeno (staro) napravo DarsGo vrniti po pošti na naslov DARS, d. d., Center cestninskega sistema, Grič 58, 1000 Ljubljana ali osebno na DarsGo servisu.

5.3 Plačilo cestnine

Pred začetkom uporabe sistema DarsGo je treba zagotoviti ustrezno finančno kritje za plačilo cestnine. Cestnino je mogoče plačevati z dobroimetjem na računu vozila (v nadaljnjem besedilu: predplačniški način plačevanja cestnine) ali s poznejšim plačilom na podlagi računa (v nadaljnjem besedilu: poplačniški način plačevanja cestnine).

5.3.1 Predplačniško plačevanje cestnine

Pred začetkom uporabe naprave DarsGo je treba na račun vozila vplačati dobroimetje.

Dobroimetje je mogoče vplačati:

1.      na DarsGo servisu (gotovina, kreditna, debetna ali bencinska kartica) ali

2.      na spletnem portalu www.darsgo.si:

-  z izdelavo ponudbe in nakazilom denarja na transakcijski račun DARS, ki je naveden na ponudbi, ali

-  s plačilom s kreditno ali debetno kartico.

Seznam kreditnih, debetnih in bencinskih kartic, s katerimi je mogoče predplačniško plačevanje cestnine, je objavljen na spletnem portalu www.darsgo.si.

Pri uporabi cestninskih cest se stanje dobroimetja na računu vozila zniža za cestnino, ki jo je treba plačati za vsak prevoženi cestninski odsek. Ko se stanje dobroimetja na računu vozila zniža pod določeno mejo, ki jo lahko vsaka stranka določi tudi sama na spletnem portalu www.darsgo.si (vendar ne nižje od 25,00 eura), naprava DarsGo pri vožnji skozi točko cestninjenja z zvočnim signalom (dva zvočna signala) voznika opozori, da je stanje na računu vozila še pozitivno, vendar se približuje 0,00 eura, zato je za nadaljevanje vožnje po cestninski cesti treba vplačati novo dobroimetje.

Če dobroimetja na računu vozila ni ali če višina dobroimetja na računu vozila ne zadostuje za plačilo cestnine za prevoženi cestninski odsek, se ob vožnji skozi točko cestninjenja plačilo cestnine ne izvede ali se izvede le delno plačilo. Naprava DarsGo z zvočnim signalom (štirje zvočni signali) voznika opozori, da plačilo cestnine ni bilo izvedeno ali ni bilo izvedeno v celoti. Voznik mora obiskati prvi DarsGo servis v smeri vožnje in plačati neplačano cestnino ter vplačati potrebno dobroimetje za nadaljevanje vožnje po cestninski cesti.

Če stranka vplača dobroimetje z bencinsko kartico na DarsGo servisu, prejme potrdilo o finančni transakciji, račun pa dobi od izdajatelja bencinske kartice pod pogoji in v rokih, ki jih določa izdajatelj bencinske kartice. Ob vplačilu dobroimetja z gotovino, kreditno ali debetno kartico stranka prejme račun na DarsGo servisu.

5.3.1.1 Veljavnost dobroimetja

Dobroimetje in račun vozila sta veljavna dve leti od zadnjega vplačila oziroma dve leti od zadnje uporabe posamezne naprave DarsGo. Računa vozila, ki mu je potekla veljavnost, ni mogoče ponovno aktivirati in tudi ne zahtevati vračila dobroimetja, ki je ostalo na tem računu.

5.3.2 Poplačniško plačevanje cestnine

Pri poplačniškem plačevanju cestnine je mogoče cestnino plačevati:

-        s povezavo računa vozila z bencinsko kartico ali

-        s sklenitvijo pogodbe o odloženem načinu plačila cestnine z DARS.

5.3.2.1 Poplačniško plačevanje cestnine v povezavi z bencinsko kartico

Stranka lahko na DarsGo servisu bencinsko kartico poveže z računom vozila ob prvi registraciji vozila v sistem DarsGo, ali kadar koli pozneje, če spremeni predplačniški račun vozila v poplačniški račun, ali če zamenja bencinsko kartico za poplačniško plačevanje cestnine z drugo bencinsko kartico.

Pred povezavo naprave DarsGo in bencinske kartice v poplačniško plačevanje cestnine uslužbenec na DarsGo servisu preveri veljavnost bencinske kartice. Prav tako preveri, ali je na računu strankinega vozila negativno stanje, ki ga mora stranka poravnati pred prehodom na poplačniško plačevanje cestnine. Če je povezava dovoljena, se ta tudi izvede. Za obračunano cestnino stranka prejme račun od izdajatelja bencinske kartice v skladu s pogoji poslovanja izdajatelja kartice.

Če je bencinska kartica stranke uvrščena na stop listo izdajatelja bencinske kartice, se naprava DarsGo, s katero je povezana bencinska kartica, uvrsti na stop listo sistema DarsGo. Naprava DarsGo pri vožnji skozi točko cestninjenja voznika opozori z zvočnim signalom (štirje zvočni signali). V tem primeru se stranka ustavi na prvem DarsGo servisu in vplača dobroimetje na račun vozila ali ga poveže z drugo bencinsko kartico.

Seznam bencinskih kartic, s katerimi je mogoče povezati račun vozila, je objavljen na spletnem portalu www.darsgo.si, informacije o tem pa je mogoče dobiti tudi v klicnem centru na telefonski številki + 386 1 518 8 350 in na DarsGo servisih.

5.3.2.2 Poplačniško plačilo cestnine s sklenitvijo pogodbe o odloženem plačevanju cestnine z DARS

Ob sklenitvi pogodbe o odloženem plačevanju cestnine se celoten postopek ureja v CCS.

V tem primeru se za poravnavanje obveznosti stranke za mesečno porabo cestnine in drugih storitev (npr. strošek izdaje naprave DarsGo) sklene pogodba o odloženem plačevanju cestnine med stranko in DARS. Stranke, ki morajo DARS po podpisu pogodbe o odloženem plačevanju cestnine dostaviti bančno garancijo ali garancijo zavarovalnice (v nadaljnjem besedilu: finančno zavarovanje), zagotovijo, da ima finančno zavarovanje rok veljavnosti enak veljavnosti pogodbe in še 90 dni po prenehanju pogodbe. Po preteku začetnih dveh let lahko DARS pogodbo s stranko podaljša brez finančnega zavarovanja, če je izkazana ustrezna plačilna disciplina stranke in če ima nadpovprečno bonitetno oceno. V nasprotnem primeru se finančno zavarovanje še vedno zahteva. DARS stranki po tako sklenjeni pogodbi mesečno zaračunava cestnino za preteklo obračunsko obdobje.

Če stranka računa ne poravna v roku, se vse naprave DarsGo, ki so vezane na pogodbo, uvrstijo na stop listo. Voznik je pri vožnji skozi točke cestninjenja z zvočnim signalom (štirje zvočni signali) opozorjen, da je posamezna naprava DarsGo uvrščena na stop listo. Voznik mora na prvem DarsGo servisu v smeri vožnje vplačati dobroimetje z gotovino, bencinskimi, kreditnimi ali debetnimi karticami. Take naprave DarsGo na DarsGo servisu ne bo mogoče povezati z bencinsko kartico za poplačniški način plačevanja cestnine. Po poravnavi dolgovanih obveznosti za preteklo obdobje se vse naprave DarsGo, ki so bile v poplačniškem plačevanju cestnine na podlagi pogodbe o odloženem plačevanju cestnine, lahko ponovno aktivirajo v poplačniškem plačevanju cestnine. Ponovno aktiviranje mora stranka zahtevati s pisno zahtevo, ki jo pošlje po navadni pošti na naslov DARS, d. d., Center cestninskega sistema, Grič 58, 1000 Ljubljana, ali po elektronski pošti na naslov ccs@darsgo.si.

5.4 Plačilo cestnine za nazaj in plačilo cestnine vnaprej

Cestninski zavezanec, ki vstopi v Republiko Slovenijo neposredno na cestninsko cesto z vozilom, ki še ni opremljeno z napravo DarsGo, lahko za njeno pridobitev pelje do prvega DarsGo servisa. Cestninski zavezanec na prvem mogočem DarsGo servisu registrira stranko in vozilo, pridobi napravo DarsGo, plača cestnino za nazaj in zagotovi finančno kritje za nadaljnje plačevanje cestnine.

Plačilo cestnine za nazaj je potrebno, tudi če stranka ugotovi, da:

-        je cestninsko cesto uporabljala s prenizko nastavljenim številom osi na napravi DarsGo ali

-        ji je med vožnjo naprava DarsGo prenehala delovati.

Stranko, ki ni registrirana v sistemu DarsGo, nima naprave DarsGo in jo ustavijo pri cestninskem nadzoru, cestninski nadzornik registrira v sistem DarsGo in napoti na DarsGo servis, kjer pridobi napravo DarsGo. Pri tem plača tudi cestnino za nazaj. Če stranka ne pridobi naprave DarsGo in jo cestninski nadzor spet ustavi, plača cestnino za nazaj pri cestninskem nadzorniku.

Stranka, ki namerava prenehati uporabljati cestninsko cesto, lahko vrne napravo DarsGo preden zapusti cestninsko cesto, tako da pelje do zadnjega DarsGo servisa na cestninski cesti pred izvozom, na katerem namerava zapustiti cestninsko cesto, ter vnaprej plača cestnino za prevoženo razdaljo od DarsGo servisa do izstopa s cestninske ceste, ki ga navede ob vračilu naprave DarsGo. Če stranka ne zapusti cestninske ceste na izvozu, ki ga je navedla ob vračilu naprave DarsGo, in jo ustavijo pri cestninskem nadzoru, ji cestninski nadzornik zaračuna cestnino za neplačano prevoženo razdaljo.

5.5 Spreminjanje podatkov o stranki in vozilu

Ob registraciji stranke in vozila se v sistemu DarsGo shranijo podatki, ki so bili zahtevani v postopku registracije, kot je določeno v točkah 5.1.2 in 5.1.3 tega splošnega akta.

Stranka obvesti DARS o vsakršni spremembi shranjenih podatkov o stranki oziroma vozilu, takoj ko sprememba nastane ali najpozneje pred naslednjo uporabo cestninske ceste. O spremembi podatkov o stranki (ime, naslov, davčna številka) in vozilu (registrska številka vozila, število osi vlečnega vozila in emisijski razred vozila EURO) stranka obvesti DARS in predloži ustrezna dokazila:

-        po elektronski pošti na naslov ccs@darsgo.si,

-        po telefonu na številko + 386 1 518 8 454,

-        po pošti na naslov DARS d. d., Center cestninskega sistema, Grič 58, 1000 Ljubljana.

Če se spremenijo podatki o vozilu, mora stranka, preden z vozilom s spremenjenimi podatki zapelje v omrežje cestninskih cest v Republiki Sloveniji, obiskati DarsGo servis in omogočiti vpis spremenjenih podatkov v napravo DarsGo. Pri tem podpiše in prejme novo pristopno izjavo, prejšnja pa s tem samodejno preneha veljati.

Če vozilo zamenja registrsko označbo vozila, stranka pridobi novo napravo DarsGo, staro pa vrne. Z zamenjavo registrske označbe vozila stranka vnovič registrira vozilo v sistem DarsGo in plača strošek izdaje naprave DarsGo, ki je določen v ceniku cestnine.

Če stranka ne poskrbi za pravočasno in pravilno spremembo podatkov o vozilu iz tretjega odstavka te točke, lahko to povzroči nepravilno plačevanje cestnine.

DARS lahko tudi sam popravi oziroma dopolni podatke, shranjene v sistemu DarsGo, če neskladnosti odkrije med postopki verifikacije ali nadzora cestninjenja. To velja zlasti, če voznik ali lastnik vozila ne izpolnjuje obveznosti takojšnjega sporočanja sprememb podatkov, ki so shranjeni v sistemu DarsGo. Če gre za spremembo podatkov o vozilu, bo stranka pri vožnji skozi točko cestninjenja z zvočnim signalom (štirje zvočni signali) obveščena, da se mora ustaviti na DarsGo servisu, kjer bodo popravljene podatke zapisali na napravo DarsGo.
5.6 Določila ob spremembi lastnika ali uporabnika vozila

5.6.1 Prodaja in oddaja vozil v najem

5.6.1.1 Prodaja vozila

Če lastnik proda svoje vozilo, za katero je bila izdana naprava DarsGo, to vrne tako, kot je določeno v točki 5.9 tega splošnega akta. Če tega ne stori in proda vozilo skupaj z napravo DarsGo, prodajalec vozila odgovarja za obračun in plačilo morebitnih prihodnjih voženj vozila skozi točke cestninjenja (v nadaljnjem besedilu: cestninska transakcija) tega vozila s to napravo DarsGo.

Kupec vozila pred prvo uporabo cestninske ceste izvede registracijo stranke (če ta še ni registrirana) in novo registracijo vozila za uporabo sistema DarsGo in pridobi novo napravo DarsGo.

5.6.1.2 Oddaja vozila v najem brez naprave DarsGo

Najemnik vozila se registrira za uporabo sistema DarsGo kot stranka in pridobi napravo DarsGo. Ob koncu najemnega razmerja najemnik vrne napravo DarsGo tako, kot je določeno v točki 5.9 tega splošnega akta.

5.6.1.3 Oddaja vozila v najem skupaj s pripadajočo napravo DarsGo

Oddaja vozila skupaj z napravo DarsGo je mogoča, pri čemer najemodajalec odgovarja za morebitno neplačano cestnino s tem vozilom in to napravo DarsGo.

5.7 Preskusne tablice

Vozila s preskusnimi tablicami se za vožnjo po cestninskih cestah registrirajo v sistemu DarsGo in pridobijo napravo DarsGo.

Pri registraciji vozila iz prejšnjega odstavka v sistem DarsGo se predložita naslednja dokumenta:

-        dovoljenje za preskusno vožnjo, v katerem sta vpisana identifikacijska številka vozila (številka VIN), in čas njegove veljavnosti;

-        potrdilo o skladnosti vozila ali certifikat ES o skladnosti (COC).

Ko to vozilo pridobi registrsko tablico, se stranka z napravo DarsGo zglasi na DarsGo servisu, kjer se na napravo DarsGo zapiše pravilna registrska označba vozila.

Pri trajnih preskusnih tablicah se v sistemu DarsGo za tako tablico zapiše emisijski razred vozila EURO 0.

Za vozila z začasnimi ali trajnimi preizkusnimi tablicami razvrstitve v višji emisijski razred CO2 ni mogoče uveljavljati.

5.8 Prenos registrskih tablic na drugo vozilo

Pri prenosu registrske tablice z enega vozila na drugo za vozila iz držav, kjer je to dovoljeno, oziroma pri prenosu registrskih tablic z izbrano označbo je ob vsakokratnem prenosu take tablice na drugo vozilo treba urediti spremembo registracije vozila za uporabo sistema DarsGo z obvestilom  DARS na elektronski naslov ccs@darsgo.si ali telefonsko številko + 386 1 518 8 454.

5.8.1 Menjalne registrske tablice (velja za vozila, registrirana v državah, kjer je to omogočeno)

Vozila, ki jim je bila dodeljena menjalna registrska tablica, se uvrstijo v emisijski razred vozila EURO tistega vozila, ki se razvršča v najnižji emisijski razred vozila EURO in najnižji emisijski razred CO2. V sistem DarsGo se vpiše število osi vlečnega vozila z najmanjšim številom osi.

5.9 Vračilo naprave DarsGo in vračilo preostalega dobroimetja

Vračilo naprave DarsGo ali vračilo neporabljenega dobroimetja na zahtevo stranke se šteje za odjavo iz sistema DarsGo.

Naprava DarsGo se lahko vrne na DarsGo servisu ali po pošti na naslov DARS, d. d., Center cestninskega sistema, Grič 58, 1000 Ljubljana.

Če naprava DarsGo zaradi kraje ali izgube ni več na voljo, na računu vozila pa je še neporabljeno dobroimetje, lahko stranka zahteva njegovo vračilo s pisno vlogo, ki jo pošlje v CCS na elektronski naslov ccs@darsgo.si ali po pošti na naslov DARS d. d., Center cestninskega sistema, Grič 58, 1000 Ljubljana.

Pred pošiljanjem naprave DarsGo po pošti ali med prevozom po cestninski cesti je treba preprečiti izmenjavo podatkov med napravo DarsGo in napravami za izvajanje cestninjenja. Zato je treba napravo DarsGo najmanj trikrat oviti z aluminijasto folijo. Če stranka tako ne prepreči izmenjave podatkov, se obračunana cestnina ne vrača.

Če je ob vračilu naprave DarsGo na računu vozila še neporabljeno dobroimetje, se to vrne stranki, pri čemer se poračunajo še morebitne terjatve in strošek postopka vračila, ki je določen v ceniku cestnine. Dobroimetje se na račun stranke vrne le, če:

-        stranka sporoči ime pravnega subjekta/ime in priimek, naslov, poštno številko, ime banke, številko transakcijskega računa (IBAN), kodo banke SWIFT (BIC);

-        neporabljeno dobroimetje presega znesek stroška postopka vračila dobroimetja, ki je določen v ceniku cestnine;

-        je bilo dobroimetje ob vložitvi zahtevka še veljavno (dve leti od dneva zadnjega vplačila dobroimetja oziroma od dneva zadnje uporabe posamezne naprave DarsGo).

Če stranka sporoči napačne podatke iz prve alineje prejšnjega odstavka in s tem DARS povzroči dodatne stroške reklamacije in plačilnega prometa, se ti zaračunajo stranki po veljavnem ceniku DARS. Strošek obdelave vračila se določi v ceniku, ki ga DARS objavi na svojem spletnem portalu.

6. Naprava DarsGo

6.1 Opis delovanja naprave DarsGo

Za uporabo sistema DarsGo je obvezna uporaba naprave DarsGo. Naprava DarsGo je last DARS in je stranki dana v uporabo. Naprava DarsGo je prikazana na sliki 2.

Slika 2: Naprava DarsGo

Uporabnik naprave DarsGo je odgovoren za skrbno in pravilno ravnanje z njo. Zlasti niso dovoljene nobene spremembe naprave DarsGo (npr. odpiranje ali barvanje ohišja, pisanje nanjo) in poškodbe ali uničenje črtne kode oziroma identifikacijske številke naprave DarsGo. Ob morebitnih namernih poškodbah naprave DarsGo ali poškodbah zaradi malomarnosti DARS stranki izda drugo napravo DarsGo in ji zaračuna strošek izdaje druge naprave DarsGo na zahtevo stranke v skladu s cenikom cestnine.

6.2 Uporaba naprave DarsGo

6.2.1 Namestitev naprave DarsGo v vozilo

Napravo DarsGo je treba namestiti v vozilo, za katero je bila naprava izdana. Pri tem je treba upoštevati navodila za namestitev, ki so priložena vsaki napravi DarsGo ob njeni izdaji in so objavljena na spletnem portalu www.darsgo.si.

Pri vozilih, ki imajo metalizirana stekla ali stekla, ki zaradi kakršnega koli razloga ne prepuščajo mikrovalov, ali naprave DarsGo na vetrobransko steklo vozila ni mogoče namestiti iz katerega koli drugega razloga, se naprava DarsGo lahko vstavi v vodoodporno ohišje, ki se namesti na zunanji del kabine vozila. Informacije glede takšne namestitve naprave DarsGo stranka dobi pri DARS na telefonski številki +386 1 518 8 350 ali na elektronskem naslovu info@darsgo.si.

6.2.2 Pravilna uporaba naprave DarsGo

Ob izdaji naprave DarsGo se nastavi dejansko število osi vlečnega vozila. Voznik pred začetkom vsake vožnje preveri nastavljeno število osi vozila oziroma skupine vozil in po potrebi spremeni nastavitev.

6.2.2.1 Nastavitev pravilnega števila osi vozila oziroma skupine vozil

Na napravi DarsGo je treba nastaviti pravilno število osi vozila oziroma skupine vozil za vsako vožnjo po cestninski cesti. Če se število osi spremeni, mora voznik ustrezno spremeniti nastavljeno število osi vozila ali skupine vozil. Za določitev ustreznega števila osi je bistveno dejansko število osi vlečnega vozila skupaj s številom osi priklopnega vozila.

Navodila za nastavitev števila osi vozila oziroma skupine vozil so priložena vsaki napravi DarsGo ob njeni izdaji in objavljena na spletnem portaluwww.darsgo.si.

Če voznik iz katerega koli razloga nastavi večje število osi od dejanskega, zaradi česar se obračuna višja cestnina, ni upravičen do vračila preveč plačane cestnine.

6.2.2.2 Preverjanje nastavljenega števila osi

Nastavljeno število osi se preveri s kratkim pritiskom na tipko na napravi DarsGo. Pri številki, ki označuje nastavljeno število osi, posveti lučka.

6.2.2.3 Signali naprave DarsGo ob vožnjah vozil skozi točke cestninjenja

Pri vsaki vožnji skozi točko cestninjenja naprava DarsGo zvočno opozori voznika z zvočnimi signali, kot je prikazano na sliki 3.

Slika 3: Signali naprave DarsGo ob vožnjah vozil skozi točke cestninjenja

Zvočni signali naprave DarsGo pomenijo:

-        en zvočni signal: cestninska transakcija je uspešno izvedena (na podlagi nastavljenega števila osi in shranjenega emisijskega razreda vozila EURO);

-        dva zvočna signala: cestninska transakcija je uspešno izvedena (na podlagi nastavljenega števila osi in shranjenega emisijskega razreda vozila EURO), stranka mora obiskati prvi DarsGo servis v smeri vožnje, kjer prejme informacije, kaj je treba urediti (npr. nizko stanje dobroimetja na računu vozila, zamenjava naprave DarsGo);

-        štirje zvočni signali: cestninska transakcija ni izvedena, na točki cestninjenja cestnina ni bila plačana. Stranka mora obiskati prvi DarsGo servis v smeri vožnje, kjer uredi vse potrebno za plačilo neplačane cestnine in njeno nadaljnje plačevanje.

Če naprava ne odda zvočnega signala, cestnina ni bila plačana in stranka mora obiskati prvi DarsGo servis v smeri vožnje, kjer uredi vse potrebno za plačilo neplačane cestnine in nadaljnje plačevanje cestnine.

6.2.2.4 Preverjanje delovanja naprave DarsGo

Status vožnje vozila skozi zadnjo točko cestninjenja je mogoče preveriti s kratkim pritiskom na tipko. Po tem posveti lučka, označena s »S«, v barvi, ki prikaže status vožnje vozila skozi točko cestninjenja:

-        zelena lučka: vožnja vozila skozi točko cestninjenja je v redu;

-        rumena lučka: vožnja vozila skozi točko cestninjenja je v redu, vendar je treba obiskati DarsGo servis;

-        rdeča lučka: vožnja vozila skozi točko cestninjenja ni v redu, takoj je treba obiskati prvi DarsGo servis v smeri vožnje;

-        brez svetlobnega signala: vožnja vozila skozi točko cestninjenja ni v redu, takoj je treba obiskati prvi DarsGo servis v smeri vožnje.

Hkrati z lučko, označeno s »S«, posveti tudi lučka z nastavljenim številom osi, s katerim je bila opravljena zadnja vožnja vozila skozi točko cestninjenja, če po vožnji vozila skozi zadnjo točko cestninjenja število nastavljenih osi ni bilo spremenjeno. Shema preverjanja delovanja naprave DarsGo je prikazana na sliki 4.

Slika 4: Shema preverjanja delovanja naprave

Tehnično ustreznost delovanja naprave DarsGo je mogoče preveriti s pritiskom na tipko na napravi DarsGo. Svetlobni signali naprave DarsGo dajo informacijo o nastavitvi števila osi vozila ali skupine vozil oziroma v primeru pravilne komunikacije z napravami za izvajanje cestninjenja tudi informacijo o pravilnosti zadnje transakcije (npr. o uvrstitvi naprave DarsGo na stop listo, prenizkem stanju dobroimetja na računu vozila). O tem je voznik obveščen tudi z različnimi zvočnimi signali naprave DarsGo med vožnjo skozi točko cestninjenja.

6.3 Uporabnost naprave DarsGo

Če naprava DarsGo preneha delovati iz razlogov, za katere ni odgovorna stranka ali tretja oseba, za katero je odgovorna stranka, DARS tako napravo brezplačno nadomesti z novo.

Če je za nedelovanje ali nepravilno delovanje naprave DarsGo odgovorna stranka ali tretja oseba, za katero je odgovorna stranka, mora stranka plačati strošek izdaje druge naprave DarsGo v skladu s cenikom cestnine.

DARS lahko od stranke kadar koli zahteva vračilo in zamenjavo naprave DarsGo.

6.3.1 Vpoklic naprave DarsGo

Pred potekom uporabnosti naprave DarsGo bo stranka obveščena, da je napravo treba vrniti in jo nadomestiti z novo. Naprava DarsGo bo o potrebni zamenjavi z zvočnim signalom obvestila voznika (dva zvočna signala), naj se oglasi na DarsGo servisu in napravo zamenja. Neupoštevanje zahtev vpoklica povzroči uvrstitev naprave DarsGo na stop listo.

6.3.2 Uvrstitev naprave DarsGo na stop listo

DARS lahko ob tehničnih pomanjkljivostih oziroma ob ugotovitvi nepravilnosti v zvezi s plačevanjem cestnine napravo DarsGo uvrsti na stop listo, pri čemer ta voznika o uvrstitvi na stop listo ob vožnji vozila skozi točko cestninjenja opozori z zvočnim signalom (štirje zvočni signali). Tako zvočno opozorilo pomeni, da mora voznik obiskati prvi DarsGo servis v smeri vožnje in odpraviti pomanjkljivosti oziroma nepravilnosti v zvezi s plačilom cestnine.

Če cestnina ni plačana, se naprava DarsGo uvrsti na stop listo. V vseh primerih uvrstitve naprave DarsGo na stop listo mora stranka obiskati DarsGo servis ali pridobiti informacijo o vzroku za uvrstitev na stop listo v klicnem centru na telefonski številki + 386 1 518 8 350 ali elektronskem naslovu info@darsgo.si in odpraviti vzrok za neskladnost. 

Uvrstitve naprave DarsGo na stop listo se lahko izvedejo tudi ob prijavi izgube ali kraje naprave DarsGo, kot je opisano v točki 5.2.1 tega splošnega akta, in ob vračilu naprave DarsGo, kot je opisano v točki 5.9 tega splošnega akta. Na pisno zahtevo stranke se naprava DarsGo uvrsti na stop listo in s tako napravo ni več mogoče plačevati cestnine. Na stop listo se uvrsti najpozneje v dveh urah po potrditvi prejema prijave.

6.4 Zamenjava naprave DarsGo

Napravo DarsGo je mogoče zamenjati kadar koli osebno na vseh DarsGo servisih ali jo poslati po pošti na naslov DARS, d. d., Center cestninskega sistema, Grič 58, 1000 Ljubljana. Pred pošiljanjem po pošti ali med prevozom po cestninski cesti je treba preprečiti izmenjavo podatkov med napravo DarsGo in napravami za izvajanje cestninjenja. To stranka izvede tako, da napravo DarsGo vsaj trikrat ovije z aluminijasto folijo. Če ne poskrbi za preprečitev izmenjave podatkov med napravo DarsGo in napravami za izvajanje cestninjenja, se morebitne cestninske transakcije oziroma plačila, nastala med prevozom z vozilom, ki se ne cestnini, ne povrnejo.

6.5 Prevoz naprav DarsGo brez obveznosti plačila cestnine

Na DarsGo servisu stranka prejme delujočo napravo DarsGo, ki je v mirovanju, dokler je stranka s pritiskom na gumb ne aktivira. Če je naprava DarsGo v mirovanju, ne izmenjuje podatkov z napravami za izvajanje cestninjenja na točkah cestninjenja in cestnina se ne zaračunava.

Po aktivaciji (prvi pritisk na gumb) naprava DarsGo deluje. V tem primeru se pri prehajanju skozi točke cestninjenja izvaja cestninjenje glede na nastavljena merila. Kadar cestninjenje ni potrebno (npr. prevoz naprave DarsGo v osebnem vozilu, prevzem več naprav DarsGo za potrebe stranke, vračilo po pošti), je treba pri taki napravi onemogočiti izmenjavo podatkov z napravami za izvajanje cestninjenja. V ta namen je treba napravo DarsGo vsaj trikrat oviti z aluminijasto folijo.

Če se napravi DarsGo, kadar ni obveznosti plačila cestnine, ne onemogoči  izmenjave podatkov z napravami za izvajanje cestninjenja, sistem DarsGo samodejno izvede cestninsko transakcijo. V takem primeru stranka ni upravičena do vračila plačane cestnine.

7. Informacije o plačilih in zaračunavanje

7.1 Sistem EETS na območju EETS DARS

7.1.1 Kratek opis sistema EETS

EETS je storitev evropskega elektronskega cestninjenja, kot je opredeljena v zakonu, ki ureja cestninjenje.

EETS dopolnjuje elektronsko cestninjenje v Republiki Sloveniji, ki se uporabniku EETS zagotavlja kot stalna enotna storitev. EETS zagotavlja interoperabilnost, s ciljem uporabniku EETS zagotoviti lažje plačevanje cestnine glede na prevoženo razdaljo na območju Skupnosti samo z eno delujočo napravo EETS in enim ponudnikom EETS.

Pogoje za zagotovitev evropskega elektronskega cestninjenja v območju EETS DARS določa Direktiva (EU) 2019/520 Evropskega parlamenta in Sveta z dne 19. marca 2019 o interoperabilnosti elektronskih cestninskih sistemov ter lažji čezmejni izmenjavi informacij o neplačilih cestnine v Uniji (UL L št. 91 z dne 29. 3. 2019, str. 45), zadnjič spremenjena z Direktivo (EU) 2022/362 Evropskega parlamenta in Sveta z dne 24. februarja 2022 o spremembi direktiv 1999/62/ES, 1999/37/ES in (EU) 2019/520 glede zaračunavanja pristojbin vozilom za uporabo določene infrastrukture (UL L št. 69 z dne 4. 3. 2022, str. 1; v nadaljnjem besedilu: Direktiva 2019/520/EU) in 4. oddelek II. poglavja ZCestn-1. Podrobneje pogoje določata Delegirana Uredba Komisije (EU) 2020/203 z dne 28. novembra 2019 o klasifikaciji vozil, obveznosti uporabnikov storitev evropskega cestninjenja, zahtev za komponente interoperabilnosti in minimalnih merilih za upravičenost za priglašene organe (UL L št. 43 z dne 17. 2. 2020, str. 41) in Izvedbena Uredba Komisije (EU) 2020/204 z dne 28. novembra 2019 o podrobnih obveznostih ponudnikov storitev evropskega elektronskega cestninjenja, minimalni vsebini izjave o območju storitev evropskega elektronskega cestninjenja, elektronskih vmesnikih, zahtevah za komponente interoperabilnosti in razveljavitvi Odločbe 2009/750/ES (UL L št. 43 z dne 17. 2. 2020, str. 49).

Uporabnik EETS plačuje cestnino s pomočjo delujoče naprave EETS, ki mora biti pravilno nameščena v vozilu in prilagojena za konkretno vozilo. Med vožnjo vozila po cestninski cesti poteka komunikacija med napravo EETS in napravami za izvajanje cestninjenja na točkah cestninjenja. Na ta način se izvede cestninjenje za vsak prevožen odsek cestninske ceste.

7.1.2 Uporaba območja EETS DARS in obveznost plačila cestnine

Vsa vozila nad 3.500 kg NDM, razen vozil, ki so v skladu z 9. členom ZCestn-1 oproščena plačila cestnine, morajo biti za vožnjo po cestninskih cestah v območju EETS DARS opremljena z delujočo napravo DarsGo ali z delujočo napravo EETS ponudnika EETS, s katerim ima DARS sklenjeno pogodbo. Seznam ponudnikov EETS, s katerimi ima DARS sklenjeno pogodbo, je objavljen na spletnem portalu www.darsgo.si.

Pred uporabo območja EETS DARS uporabnik EETS:

-        pridobi napravo EETS pri tistem ponudniku EETS, s katerim ima sklenjeno pogodbeno razmerje tako, kot je določeno v točki 7.1.3 tega splošnega akta;

-        pravilno namesti napravo EETS v vozilo, za katero je bila naprava EETS izdana;

-        preveri delovanje naprave EETS in pravilnost nastavitve števila osi vozila in

-        pri ponudniku EETS preveri, kdaj se lahko začne cestniniti z napravo EETS v območju EETS DARS.

Vse cestninske ceste, za katere je obvezno plačevanje cestnine, so označene s prometno signalizacijo v skladu s pravilnikom, ki ureja prometno signalizacijo in prometno opremo na cestah.

EETS se za vozila nad 3.500 kg NDM izvaja v območju EETS DARS na vseh prometnih pasovih, po katerih je s prometno signalizacijo dovoljena njihova vožnja.

7.1.2.1 Oprostitve plačila cestnine

Če je uporabnik EETS cestninski zavezanec, ki je na podlagi 9. člena ZCestn-1 oproščen plačila cestnine, uporabnik EETS ne potrebuje naprave EETS, če pa jo ima, je dolžan onemogočiti komunikacijo naprave EETS z napravami za izvajanje cestninjenja.

7.1.2.2 Plačevanje cestnine pri vleki pokvarjenih motornih vozil

Za plačevanje cestnine pri vleki pokvarjenih motornih vozil se uporablja točka 4.2 tega splošnega akta.

7.1.3 Registracija za uporabo območja EETS DARS v sistemu DarsGo

Uporabnik EETS se za uporabo območja EETS DARS registrira pri ponudniku EETS in pridobi ustrezno napravo EETS. Uporabnik EETS se poveže v poplačniški način plačila cestnine. Vse informacije o uporabi, pravicah in dolžnostih območja EETS DARS, uporabnik EETS pridobi pri ponudniku EETS.

7.1.3.1 Klicni center DARS

Informacije o sistemu DarsGo in EETS lahko uporabnik EETS pridobi v klicnem centru na telefonski številki +386 1 518 8 350 ali na elektronskem naslovu info@darsgo.si. Informacije v zvezi s pridobitvijo naprave EETS in cestninjenjem z napravo EETS uporabnik EETS pridobi pri ponudniku EETS.

7.1.4. Naprava EETS

Uporabnik EETS pridobi napravo EETS pri ponudniku EETS. Pravila uporabe in namestitve naprave EETS na vozilo uporabnika EETS, za katerega je bila naprava EETS izdana, mora uporabniku EETS zagotoviti ponudnik EETS. V primeru uporabe več veljavnih naprav EETS ali naprav DarsGo v enem vozilu, ki imajo lahko za posledico večkratno plačilo cestnine s strani uporabnika EETS, DARS ne bo povrnil preplačane cestnine niti uporabniku EETS niti ponudniku EETS.

7.1.4.1 Namestitev in pravilna uporaba naprave EETS

Pravilno nameščena in vzdrževana naprava EETS omogoča registracijo prehoda točke cestninjenja ali drugega mesta elektronske registracije. Pravilnost prehoda točke cestninjenja naprava EETS potrdi s signalom, ki ga je določil ponudnik EETS, kot je določeno v točki 7.1.4.4  tega splošnega akta. V primeru odsotnosti registracije ali pravilne registracije prehoda točke cestninjenja ali drugega mesta elektronske registracije, mora uporabnik EETS ravnati v skladu s točko 7.1.4.6 tega splošnega akta.

Če podatki na napravi EETS niso enaki tistim v dokazilu vozila uporabnika EETS, uporabnik EETS ne sme plačevati cestnine s tako napravo EETS. Uporaba take naprave EETS pomeni prekršek v skladu s sedmo, osmo in deveto točko petega odstavka 70. člena ZCestn-1, zato se mora v tem primeru plačevanje cestnine izvesti z napravo DarsGo.

7.1.4.2 Nastavitev števila osi vozila ali skupine vozil

Navodila za nastavitev in preverjanje števila osi vozila oziroma skupine vozil mora uporabniku EETS zagotoviti ponudnik EETS.

Uporabnik EETS pred uporabo cestninske ceste preveri delovanje naprave EETS in nastavi pravilno število osi vozila za vsako vožnjo po cestninski cesti. Če se število osi spremeni, mora uporabnik EETS ustrezno spremeniti nastavljeno število osi vozila ali skupine vozil. Za določitev ustreznega števila osi je bistveno dejansko število osi vlečnega vozila skupaj s številom osi priklopnega vozila.

Če uporabnik EETS iz katerega koli razloga nastavi večje število osi od dejanskega, zaradi česar se obračuna višja cestnina, ni upravičen do vračila preveč plačane cestnine.

7.1.4.3 Spreminjanje podatkov na napravi EETS

Uporabnik EETS vse spremembe podatkov o vozilu, registrski označbi, številu osi, emisijskem razredu vozila EURO, emisijskem razredu CO2 in državi registracije ureja s ponudnikom EETS. Če se podatki o vozilu uporabnika EETS ne ujemajo s podatki na napravi EETS, mora uporabnik EETS pred uporabo cestninske ceste urediti spremembo podatkov, ki so potrebni za pravilen obračun cestnine, pri ponudniku EETS. Če uporabnik EETS kljub temu za plačilo cestnine uporabi napravo EETS z nepravilnimi nastavitvami, to pomeni kršitev v skladu s sedmo, osmo in deveto točko petega odstavka 70. člena ZCestn-1. Če uporabnik EETS spremeni katere koli podatke svojega vozila iz prvega stavka te točke, mora s ponudnikom EETS zagotoviti, da bodo vsi personalizirani podatki v napravi EETS posodobljeni.

7.1.4.4 Signali naprave EETS ob vožnjah skozi točke cestninjenja

Pri vsaki vožnji skozi točko cestninjenja naprava EETS opozori uporabnika EETS s signali, kot jih je določil ponudnik EETS, in so opisani v navodilih naprave EETS. Uporabnik EETS je odgovoren za spremljanje signalov naprave EETS. Če naprava EETS ne odda ustreznega signala, cestnina ni bila plačana, zato mora uporabnik EETS obiskati prvi DarsGo servis v smeri vožnje, kjer uredi vse potrebno za plačilo neplačane cestnine ter pridobi napravo DarsGo za nadaljnje plačevanje cestnine v skladu s točko 5.2 tega splošnega akta.

7.1.4.5. Kraja, izguba in uvrstitev naprave EETS na stop listo

7.1.4.5.1 Kraja in izguba naprave EETS

O kraji ali izgubi naprave EETS, uporabnik EETS obvesti ponudnika EETS. Če se uporabnik EETS nahaja na območju EETS DARS, mora v tem primeru obiskati najbližji DarsGo servis in za nadaljevanje vožnje po cestninski cesti pridobiti napravo DarsGo v skladu s točko 5.2 tega splošnega akta. Če zaradi kraje ali izgube naprave EETS cestnina ni bila plačana, mora uporabnik EETS ob pridobitvi naprave DarsGo urediti tudi plačilo neplačane cestnine.

7.1.4.5.2 Uvrstitev naprave EETS na stop listo

Ponudnik EETS je odgovoren za uvrstitev naprave EETS na stop listo. Če ponudnik EETS uvrsti napravo EETS na stop listo, lahko ta uporabnika EETS opozori z ustreznim signalom ali obvestilom na prikazovalniku (EETS naprave s prikazovalniki), kar pomeni, da se cestninjenje ne izvaja. Uporabnik EETS mora obiskati prvi DarsGo servis v smeri vožnje in za nadaljnjo uporabo cestninske ceste pridobiti napravo DarsGo, v skladu s točko 5.2 tega splošnega akta. Če zaradi uvrstitve naprave EETS na stop listo cestnina ni bila plačana, mora uporabnik EETS ob pridobitvi naprave DarsGo urediti tudi plačilo neplačane cestnine.

7.1.4.6. Nedelovanje ali nepravilno delovanje naprave EETS

Če naprava EETS ne deluje ali nepravilno deluje in plačilo cestnine v območju EETS DARS s takšno napravo EETS ni mogoče, mora uporabnik EETS pridobiti in uporabiti napravo DarsGo v skladu s točko 5.2 tega splošnega akta. Če zaradi nedelujoče ali nepravilno delujoče naprave EETS cestnina ni bila plačana, mora uporabnik EETS, ob pridobitvi naprave DarsGo, urediti tudi plačilo neplačane cestnine.

7.1.4.7 Prevoz naprav EETS brez obveznosti plačila cestnine

Če je naprava EETS v mirovanju, ne izmenjuje podatkov z napravami za izvajanje cestninjenja na točkah cestninjenja in se cestnina ne zaračunava.

Po aktivaciji naprave EETS, naprava EETS deluje in omogoča cestninjenje na točkah cestninjenja glede na nastavljena merila. Če cestninjenje ni potrebno (na primer prevoz naprave EETS v osebnem vozilu ali v vozilu, oproščenem plačila cestnine), je treba pri taki napravi onemogočiti izmenjavo podatkov z napravami za izvajanje cestninjenja.

Če se napravi EETS, kadar ni obveznosti plačila cestnine, ne onemogoči izmenjava podatkov z napravami za izvajanje cestninjenja, sistem DarsGo samodejno izvede cestninsko transakcijo. V takem primeru uporabnik EETS ni upravičen do vračila plačane cestnine.

7.1.5 Točnost podatkov na napravi EETS

Točnost podatkov, zabeleženih na napravi EETS, uporabnik EETS ureja s ponudnikom EETS. DARS upošteva podatke, ki jih je določil ponudnik EETS. DARS lahko preveri pravilnost podatkov o emisijskem razredu vozila EURO in emisijskem razredu CO2, ki jih je ponudnik EETS zapisal v napravo EETS v času personalizacije naprave EETS. Preverjanje se izvaja na podlagi vzorčenja.

Preverjanje točnosti podatkov s strani  DARS lahko poteka tudi v primeru suma kršitve v zvezi s plačevanjem cestnine. Za primer preverjanja emisijskega razreda vozila EURO in emisijskega razreda CO2 DARS od ponudnika EETS zahteva dokumente, ki so navedeni v točki 5.1.2.2 tega splošnega akta.

DARS popravi opravljene cestninske transakcije vozil uporabnikov EETS za 90 dni nazaj, na emisijski razred vozila EURO 0 in emisijski razred CO2 1, če pri preverjanju dokumentov ugotovi, da:

-        predložena dokazila o emisijskem razredu vozila niso ustrezna,

-        iz dokumentov emisijski razred vozila ni razviden, ali

-        ponudnik EETS DARS v 15 dneh od poziva ne pošlje zahtevanih podatkov vozil uporabnikov EETS.

Če je prvotno določen emisijski razred vozila nižji od dejanskega, ki je razviden iz dokumentov, se preplačilo cestnine za obdobje, v katerem je bilo vozilo registrirano  z nižjim emisijskim razredom vozila, ne vrača.

7.1.6 Shranjevanje in izmenjava podatkov

DARS in ponudnik EETS sta samostojna upravljavca osebnih podatkov uporabnikov EETS v skladu z zakonodajo, ki ureja varstvo osebnih podatkov.

Za zagotovitev pravilnega plačevanja cestnine z uporabo naprave EETS v območju EETS DARS, DARS shranjuje, obdeluje in izmenjuje podatke, ki jih potrebuje za pravilno cestninjenje in plačevanje cestnine ter ima pravico do obdelave podatkov v skladu z zakonom, ki ureja cestninjenje.

7.1.7 Informacije o plačilih in zaračunavanje

7.1.7.1 Podatki o posameznih cestninskih transakcijah

Podatke o posameznih cestninskih transakcijah in zaračunani cestnini glede na prevoženo razdaljo za vsako vozilo, uporabnik EETS pridobi izključno pri ponudniku EETS.

Uporabnik EETS lahko vloži reklamacijo na zaračunani znesek cestnine pri ponudniku EETS.

7.1.7.2 Poznejše obračunavanje cestnine oziroma premoščanje vrzeli

DARS lahko v primerih, ko vozilo prevozi točke cestninjenja in se cestninjenje pri tem ni izvedlo in za to ni kriv uporabnik EETS, ob izpadu delovanja naprav za cestninjenje na cestninski točki pozneje samodejno obračuna neplačano cestnino.

Poznejši obračun cestnine se izvede samo, če uporabnik EETS uporablja cestni odsek, za katerega je predpisano plačevanje cestnine, vendar pa cestninska transakcija ni bila uspešno izvedena, čeprav je uporabnik EETS v vozilu imel nameščeno delujočo napravo EETS s pravilno nastavljenim številom osi. Cestnina, ki jo je treba obračunati za manjkajoči cestninski odsek, mora ustrezati neplačani cestnini za cestninski odsek v času manjkajoče cestninske transakcije.

7.1.7.3 Naknadno plačilo cestnine

Naknadno plačilo cestnine za uporabo cestninske ceste z napravo EETS ni mogoče.

Uporabnik EETS mora pred uporabo cestninske ceste pridobiti napravo DarsGo ali napravo EETS, v skladu s tem splošnim aktom.

7.2 Podatki o posameznih cestninskih transakcijah

Podatki o posameznih cestninskih transakcijah in zaračunani cestnini glede na prevoženo razdaljo za vsako vozilo so za registrirane stranke sistema DarsGo na voljo 90 dni od objave potrdila o vožnjah vozila skozi točke cestninjenja za pretekli mesec na uporabniškem delu spletnega portala www.darsgo.si vsake stranke in so stranki na voljo brezplačno.

Stranka lahko vloži reklamacijo na zaračunani znesek cestnine najpozneje pet delovnih dni pred potekom roka hrambe podatkov o posamezni vožnji vozil skozi točke cestninjenja, določenega v prejšnjem odstavku, tako da jo pošlje na elektronski naslov ccs@darsgo.si.

Stranka lahko dobi natisnjeno in potrjeno potrdilo o vožnjah vozila skozi točke cestninjenja, ki se izda na njeno zahtevo, če pošlje zahtevo v CCS na elektronski naslov ccs@darsgo.si in plača storitev tiskanja potrdila, določeno v ceniku cestnine.

7.3 Poznejše obračunavanje cestnine oziroma premoščanje vrzeli

DARS lahko v primerih, ko vozilo prevozi točke cestninjenja cestninjenje in se cestninjenje pri tem ni izvedlo, stranka pa je naredila vse, da bi se lahko izvedlo, in ob izpadu delovanja naprav za cestninjenje na cestninski točki samodejno pozneje obračuna neplačano cestnino.

Poznejši obračun cestnine se izvede, samo če stranka uporablja cestni odsek, za katerega je predpisano plačevanje cestnine, ne da bi bila cestninska transakcija uspešno izvedena, čeprav je stranka v vozilu imela nameščeno delujočo napravo DarsGo s pravilno nastavljenim številom osi. Cestnina, ki jo je treba obračunati za manjkajoči cestninski odsek, mora ustrezati neplačani cestnini za cestninski odsek v času manjkajoče cestninske transakcije. To enako velja za poznejši obračun v predplačniškem in poplačniškem načinu plačevanja cestnine.

III. CESTNINJENJE Z ELEKTRONSKO VINJETO

8. Kratek opis sistema elektronske vinjete

Plačevanje cestnine glede na določen čas uporabe cestninske ceste se izvaja za vozila do 3.500 kg NDM in se opravi z nakupom veljavne elektronske vinjete za ustrezni cestninski razred vozila pred začetkom uporabe cestninske ceste.

Elektronska vinjeta je časovno omejena pravica do uporabe cestninske ceste, vezana na registrsko označbo in državo registracije vozila do 3.500 kg NDM. Vsaka elektronska vinjeta dobi svojo edinstveno identifikacijsko oznako v numerični obliki, ki se zapiše v sistem elektronske vinjete. Identifikacijska oznaka elektronske vinjete vsebuje podatek o vrsti elektronske vinjete, roku veljavnosti, cestninskem razredu vozila in zaporedni številki njene izdaje.

9. Obveznost plačila cestnine (nakupa elektronske vinjete)

Veljavna elektronska vinjeta za ustrezen cestninski razred je pogoj za uporabo katere koli cestninske ceste v Republiki Sloveniji z vozilom do 3.500 kg NDM, v času njene veljavnosti pa lahko stranka neomejeno uporablja vse cestninske ceste in njihove odseke.

9.1 Oprostitve plačila cestnine (nakupa elektronske vinjete)

Cestnina se ne plača za prevoze, določene v zakonu, ki ureja cestninjenje. Vozila, s katerimi se izvajajo prevozi, za katere se ne plača cestnina, ne potrebujejo elektronske vinjete, morajo pa biti registrirana v sistemu elektronske vinjete pred začetkom uporabe cestninske ceste. Pri tem:

-        organ, ki pri opravljanju svojih nalog uporablja vozila s prednostjo in vozila za spremstvo, vključno z vozili v spremstvu, iz prve alineje prvega odstavka 9. člena ZCestn-1, oziroma vozila Slovenske vojske iz druge alineje prvega odstavka 9. člena ZCestn-1, pošlje seznam vseh takšnih vozil v elektronski obliki, kot je določeno v Prilogi 3, ki je sestavni del tega splošnega akta, Operativnemu centru cestninskega nadzora na elektronski naslov occn@dars.si, ta pa jih registrira v sistemu elektronske vinjete ali pa organ registracijo opravi sam na spletnem portalu evinjeta.dars.si;

-        vozila DARS za opravljanje dejavnosti vzdrževanja cestninskih cest in dejavnosti cestninjenja iz pete alineje prvega odstavka 9. člena ZCestn-1 v sistem elektronske vinjete registrira pooblaščena oseba DARS;

-        mora prevoz s tujimi vojaškimi vozili za opravljanje nalog obrambe države, mednarodnih mirovnih sil ter drugih obrambnih in varnostnih nalog, če je tako določeno z mednarodnimi pogodbami iz tretje alineje prvega odstavka 9. člena ZCestn-1 napovedati pristojen organ, in sicer z izpolnitvijo obrazca »Najava prevoza tujih vojaških sil, mirovnih sil ter drugih obrambnih in varnostnih nalog«, kot je določeno v Prilogi 1, ki je sestavni del tega splošnega akta. Izpolnjeni obrazec se pošlje Operativnemu centru cestninskega nadzora na elektronski naslov occn@dars.si vsaj 24 ur pred vstopom tujih vojaških vozil v omrežje cestninskih cest. Po potrditvi Operativnega centra cestninskega nadzora so vozila registrirana v sistem elektronske vinjete za čas veljavnosti oprostitve plačila cestnine. Če Operativni center cestninskega nadzora vlogo zavrne ali je ta vložena prepozno, morajo imeti vozila za uporabo cestninskih cest veljavno elektronsko vinjeto, prav tako morajo imeti ta vozila veljavno elektronsko vinjeto, če uporabljajo cestninsko cesto kadar koli zunaj obdobja, za katero so bila oproščena plačila cestnine;

-        morajo biti vozila za izvajanje prevozov za opravljanje nalog humanitarne pomoči prizadetim v miru ali vojni iz četrte alineje prvega odstavka 9. člena ZCestn-1 vnesena v sistem elektronske vinjete z izpolnitvijo vloge, kot je določeno v Prilogi 2, ki je sestavni del tega splošnega akta. Vloga se izpolni na elektronskem obrazcu v okviru spletne trgovine ali se pošlje na elektronski naslov occn@dars.si. Po potrditvi Operativnega centra cestninskega nadzora so vozila registrirana v sistem elektronske vinjete in ne potrebujejo elektronske vinjete za čas veljavnosti oprostitve plačila cestnine. Če Operativni center cestninskega nadzora vlogo zavrne ali je ta vložena prepozno, morajo imeti vozila za uporabo cestninskih cest veljavno elektronsko vinjeto, prav tako morajo imeti ta vozila veljavno elektronsko vinjeto, če uporabljajo cestninsko cesto kadar koli zunaj obdobja, za katero so bila oproščena plačila cestnine.

Stranka, ki uveljavlja oprostitev plačila cestnine, sporoči DARS po enakem postopku vse morebitne spremembe, ki se nanašajo na posamezno oprostitev plačila cestnine.

10. Nakup elektronske vinjete

Nakup elektronske vinjete je možen na pooblaščenih prodajnih mestih: v spletni trgovini DARS, spletnih trgovinah pooblaščenih prodajalcev, na prodajnih mestih DARS in prodajnih mestih pooblaščenih prodajalcev elektronskih vinjet. Seznam vseh pooblaščenih prodajnih mest je objavljen na spletnem portalu www.evinjeta.dars.si.
DARS ni odgovoren za pravilnost prodaje elektronskih vinjet na nepooblaščenih prodajnih mestih.

10.1 Nakup elektronske vinjete v spletni trgovini in veljavna plačilna sredstva

Nakup elektronske vinjete v spletni trgovini DARS (v nadaljevanju: spletni trgovini) je mogoč za vse stranke ne glede na državo registracije vozila ali državo, v kateri stranka prebiva oziroma opravi spletni nakup. Spletni nakup je za vse stranke mogoč s takojšnjim plačilom s kreditno ali plačilno kartico, elektronsko denarnico ali storitvijo spletnega pošiljanja in prejemanja elektronskega denarja.

Ponudnike plačilnih sredstev oziroma storitev, s katerimi je mogoče v spletni trgovini opraviti plačilo za nakup elektronske vinjete, DARS objavi na svojem spletnem portalu v okviru spletne trgovine.

Nakup elektronske vinjete v spletni trgovini je mogoč samo v eurih.

10.1.1 Nakup elektronske vinjete brez registracije v spletni trgovini

Za nakup elektronske vinjete ni potrebna spletna registracija stranke, pogoj za izvedbo nakupa pa je veljaven elektronski naslov, na katerega stranka pred izvedbo nakupa prejme potrditveno elektronsko sporočilo za preverjanje pristnosti elektronskega naslova. Po potrditvi elektronskega naslova je stranka upravičena do uporabe storitev spletne trgovine, vendar le v okvirih, ki veljajo za neregistrirane stranke.

Neregistrirana stranka lahko v spletni trgovini izvede nakup elektronske vinjete le s takojšnjim plačilom.

Stranka v postopku nakupa:

-        izbere cestninski razred, v katerega se uvršča vozilo, za katero želi kupiti elektronsko vinjeto;

-        izbere vrsto in obdobje veljavnosti elektronske vinjete;

-        določi dan začetka veljavnosti elektronske vinjete v skladu s točko 10.5 tega splošnega akta in

-        vpiše državo registracije vozila, za katero želi kupiti izbrano elektronsko vinjeto, in njegovo registrsko označbo.

Po končanem vnosu podatkov stranka preveri pravilnost vnosa in podatke dodatno potrdi. Postopek je mogoče ponoviti za poljubno število vozil. Po končanem vnosu podatkov se izvede plačilo nakupa z izbranim plačilnim sredstvom.

Elektronska vinjeta oziroma elektronske vinjete, če stranka opravlja nakup za več vozil hkrati, se ustvari po potrditvi plačila, račun za opravljen nakup pa se skupaj s potrdilom o nakupu vsake posamezne elektronske vinjete pošlje na elektronski naslov, ki ga je stranka uporabila v postopku nakupa elektronske vinjete.

10.1.2 Nakup elektronske vinjete z registracijo v spletni trgovini

Z registracijo v spletni trgovini stranka dobi možnost uporabe dodatnih storitev spletne trgovine. Za registracijo je poleg veljavnega elektronskega naslova treba vnesti še naslednje podatke:

1.      za pravno osebo: ime, njen naslov, državo sedeža, davčno številko, ime in naslov banke s številko transakcijskega računa (v nadaljnjem besedilu: TRR) in BIC (SWIFT) kodo banke ter kontaktne podatke (ime in priimek odgovorne osebe in telefonsko številko);

2.      za fizično osebo: ime in priimek, opcijsko naslov stalnega ali začasnega bivališča, državo, ime in naslov banke s številko TRR in BIC (SWIFT) kodo banke ter telefonsko številko.

Postopek nakupa s takojšnjim plačilom je enak kakor za neregistrirane stranke.

10.1.2.1 Nakup elektronske vinjete po ponudbi

Registrirane stranke lahko opravijo tudi nakup elektronske vinjete s poznejšim plačilom po ponudbi. Po vnosu zahtevanih podatkov (cestninski razred vozila, vrsta elektronske vinjete, dan začetka veljavnosti elektronske vinjete, država registracije in registrska označba vozila) stranka z izbiro načina plačila po ponudbi prejme na svoj elektronski naslov ponudbo, v kateri so navedeni podatki za izvedbo plačila (znesek, bančni podatki, referenca za plačilo, rok plačila). Ko DARS na v ponudbi navedeni bančni račun pravočasno prejme plačilo in ga ustrezno poveže s ponudbo, postane elektronska vinjeta veljavna na dan, ki ga je v postopku nakupa določila stranka. Po oblikovanju identifikacijske oznake elektronske vinjete prejme stranka na svoj elektronski naslov račun za opravljeni nakup in potrdilo o nakupu elektronske vinjete.

V ponudbi se samodejno določi rok plačila ponudbe glede na dan začetka veljavnosti elektronske vinjete, ki ga je določila stranka. Če plačilo po ponudbi ni izvedeno v roku za plačilo, se ponudba prekliče. Morebitna vplačana sredstva stranke po preteku veljavnosti ponudbe se, zmanjšana za stroške DARS za obdelavo vračila, vrnejo stranki na bančni račun, ki ga navede ob registraciji v spletno trgovino oziroma na poziv DARS. Za stroške vračila vplačanih sredstev se lahko stranki izda račun, ki se ji ga pošlje na njen elektronski naslov, dostopen pa je tudi v njenem profilu v spletni trgovini. Če stroški obdelave vračila DARS presegajo višino vplačanih sredstev, se vračilo ne izvede.

Stranka mora pri plačilu ponudbe nakazati točen znesek in pri nakazilu navesti pravilno referenco za plačilo. V nasprotnem primeru se elektronska vinjeta po prejemu plačila ne ustvari.

V primeru zaračunavanja stroškov DARS za izvedbo vračila vplačanih sredstev na bančni račun stranke se strošek obdelave vračila določi v ceniku DARS, ki je objavljen na njegovem spletnem portalu.

V primeru nakupa po ponudbi je prvi mogoči dan začetka veljavnosti elektronske vinjete pet delovnih dni od oblikovanja ponudbe.

10.1.2.2 Nakup elektronske vinjete za proračunske uporabnike

Postopek nakupa elektronske vinjete za proračunske uporabnike poteka enako kakor za druge registrirane stranke, pri čemer v primeru nakupa po ponudbi DARS v skladu z zakonom, ki ureja opravljanje plačilnih storitev za proračunske uporabnike, izstavi elektronski račun s 30-dnevnim odlogom plačila, ki ne vpliva na začetek veljavnosti tako kupljenih elektronskih vinjet.

Vse druge omejitve, ki so v tem splošnem aktu določene za nakup elektronske vinjete po ponudbi, veljajo tudi za proračunske uporabnike. Pred izdajo elektronskega računa in ustvarjanjem elektronskih vinjet DARS preveri istovetnost proračunskega uporabnika.

10.1.2.3 Upravljanje elektronskih vinjet v spletni trgovini

Registrirana stranka lahko v svoj uporabniški profil v spletni trgovini kadar koli doda elektronsko vinjeto, ne glede na način njenega nakupa. Elektronske vinjete, ki jih je stranka pod svojim uporabniškim imenom kupila v okviru spletne trgovine, se v uporabniški profil dodajo samodejno po končanem nakupu. Za dodajanje druge elektronske vinjete je treba vnesti identifikacijsko oznako elektronske vinjete, registrsko označbo in državo registracije vozila, na katero je vezana elektronska vinjeta.

Z dodajanjem elektronske vinjete v svoj profil v spletni trgovini pridobi registrirana stranka dostop do nekaterih dodatnih storitev, kot npr. dostop do kopije potrdila o nakupu elektronske vinjete, nastavitve obveščanja o poteku veljavnosti elektronske vinjete, informacije o možnostih vlaganja elektronskih zahtevkov v zvezi z elektronsko vinjeto. Seznam dodatnih storitev je naveden v navodilih za uporabo spletne trgovine, objavljenih na spletnem portalu evinjeta.dars.si.

10.2 Nakup elektronske vinjete na fizičnih prodajnih mestih

Nakup elektronske vinjete je mogoč tudi na prodajnih mestih DARS, pri cestninskih nadzornikih in na prodajnih mestih pooblaščenih prodajalcev. Seznam pooblaščenih prodajalcev elektronskih vinjet DARS objavi na svojem spletnem portalu evinjeta.dars.si. Prodajna mesta, kjer je mogoče opraviti nakup elektronske vinjete, so na vseh lokacijah označena z enotno oznako, prikazano na sliki 5.

Slika 5: Prodajno mesto elektronske vinjete
V postopku nakupa elektronske vinjete stranka uslužbencu na prodajnem mestu sporoči:

-        cestninski razred vozila, za katerega želi kupiti elektronsko vinjeto;

-        vrsto elektronske vinjete (tedenska, mesečna, polletna ali letna elektronska vinjeta);

-        dan začetka veljavnosti elektronske vinjete in

-        državo registracije ter registrsko označbo vozila, za katero želi kupiti elektronsko vinjeto.

Postopek lahko stranka ponovi za poljubno število vozil.

Uslužbenec na prodajnem mestu podatke vnese v sistem elektronske vinjete in stranki v potrditev izroči potrdilo za pregled vnesenih podatkov. Stranka s podpisom na potrdilu potrdi, da so vsi podatki pravilni, oziroma uslužbencu sporoči morebitne napake oziroma pomote, ki jih uslužbenec popravi. V tem primeru se stranki v pregled in podpis izroči novo potrdilo za pregled vnesenih podatkov.

S podpisom potrdila stranka prevzame odgovornost za pravilnost podatkov in posledice, če so podatki nepravilni. 

Po potrditvi podatkov in opravljenem plačilu uslužbenec izroči stranki potrdilo o nakupu vsake posamezne elektronske vinjete in račun za opravljeni nakup. Stranka račun in potrdilo o nakupu elektronske vinjete hrani do poteka njene veljavnosti.

10.2.1 Plačilna sredstva

Na prodajnih mestih DARS je mogoče nakup elektronske vinjete opraviti z:

-        gotovinskim plačilom,

-        plačilno kartico,

-        kreditno kartico,

-        nakazilom na TRR (ob nakupu elektronske vinjete po ponudbi).

Seznam kreditnih in plačilnih kartic, s katerimi je mogoče opraviti nakup elektronske vinjete, je objavljen na spletnem portalu evinjeta.dars.si in vsakem prodajnem mestu DARS.

Na prodajnih mestih pooblaščenih prodajalcev plačilna sredstva in pogoje za plačilo nakupa elektronske vinjete določi posamezni pooblaščeni prodajalec.

10.3 Prodaja elektronske vinjete v primeru obravnave uporabe cestninske ceste brez veljavne elektronske vinjete

Če se pri cestninskem nadzoru ugotovi, da je stranka uporabljala cestninsko cesto brez veljavne elektronske vinjete, ji pooblaščena uradna oseba  izda veljavno elektronsko vinjeto. Stranki se izda tista vrsta veljavne elektronske vinjete ali več veljavnih elektronskih vinjet, ki pokrivajo celotno časovno obdobje, ko je stranka uporabljala cestninsko cesto brez veljavne elektronske vinjete. Če je za časovno obdobje, ko je stranka uporabljala cestninsko cesto brez veljavne elektronske vinjete mogoče izdati več različnih vrst elektronskih vinjet, se stranki izdajo tiste elektronske vinjete, ki so zanjo cenovno najugodnejše. Stranki se hkrati izstavi račun za plačilo tako izdanih elektronskih vinjet ter izda odredba o prepovedi uporabe cestninske ceste, ki velja do plačila vseh izdanih računov.

Za nadaljevanje vožnje po cestninski cesti mora imeti stranka veljavno elektronsko vinjeto.

10.3.1 Nakup elektronske vinjete s poznejšim začetkom veljavnosti

Stranka lahko pri pooblaščeni uradni osebi kupi tudi elektronsko vinjeto s poznejšim začetkom veljavnosti v okviru omejitev iz tega splošnega akta. Postopek nakupa je v tem primeru enak postopku nakupa elektronske vinjete na fizičnih prodajnih mestih DARS. Plačilo elektronske vinjete v teh primerih s tujo valuto ni mogoče.

10.4 Hramba računa za nakup elektronske vinjete

Stranka do poteka veljavnosti elektronske vinjete hrani račun o njenem nakupu. Račun za nakup elektronske vinjete je obvezna priloga zahtevku za vračilo sorazmernega dela vrednosti letne ali polletne elektronske vinjete. Stranka mora predložiti račun za nakup elektronske vinjete tudi v primeru, ko ob nakupu elektronske vinjete določi dan začetka njene veljavnosti, ki ni enak dnevu njenega nakupa, in pozneje odstopi od prodajne pogodbe do začetka veljavnosti kupljene elektronske vinjete in zahteva vračilo kupnine.

10.5 Določitev prvega dneva veljavnosti elektronske vinjete

Stranka v postopku nakupa elektronske vinjete poljubno določi dan začetka njene veljavnosti. Ne glede na cestninski razred vozila ali vrsto elektronske vinjete je mogoče začetek veljavnosti elektronske vinjete določiti največ 30 dni vnaprej od vključno dneva njenega nakupa.

10.6 Potrdilo o nakupu elektronske vinjete

Po opravljenem nakupu elektronske vinjete se stranki za vsako elektronsko vinjeto izda potrdilo o nakupu elektronske vinjete.

10.6.1 Vsebina potrdila

Na potrdilu o nakupu elektronske vinjete so poleg podatkov o izdajatelju elektronske vinjete navedeni tudi naslednji podatki:

-        vrsta elektronske vinjete;

-        cestninski razred vozila, za katerega je bila izdana elektronska vinjeta;

-        dan začetka in prenehanja veljavnosti elektronske vinjete;

-        cena elektronske vinjete;

-        identifikacijska oznaka elektronske vinjete;

-        država registracije in registrska označba vozila, na katero je vezana elektronska vinjeta;

-        dan in ura nakupa elektronske vinjete;

-        navedba prodajnega mesta, na katerem je bil opravljen nakup elektronske vinjete.

10.6.2 Izdaja potrdila

Pri nakupu elektronske vinjete na fizičnih prodajnih mestih uslužbenec na prodajnem mestu natisne potrdilo o nakupu elektronske vinjete in ga izroči stranki. Potrdilo se glede na tehnično opremljenost prodajnega mesta natisne na termo trak ali na list papirja formata A4.

Pri nakupu elektronske vinjete v spletni trgovini se pri takojšnjem plačilu potrdilo o nakupu vinjete oblikuje takoj po avtorizaciji plačila ter pošlje na elektronski naslov, ki ga je stranka navedla v postopku nakupa.

Pri nakupu elektronske vinjete v spletni trgovini po ponudbi se potrdilo o nakupu oblikuje, ko DARS prejme plačilo na svoj bančni račun in ga ustrezno knjiži. Potrdilo se pošlje na elektronski naslov, ki ga je stranka navedla v postopku nakupa elektronske vinjete.

10.6.3 Hramba potrdila

Stranka hrani potrdilo o nakupu elektronske vinjete do poteka njene veljavnosti. Potrdilo o nakupu elektronske vinjete lahko služi kot dokazilo o pridobitvi elektronske vinjete.

DARS potrdilo o nakupu elektronske vinjete hrani v svojem elektronskem arhivu najmanj do poteka njene veljavnosti. Stranka lahko v tem času kadar koli dostopa do kopije potrdila o nakupu v okviru registracije v spletni trgovini in splošnih pogojev uporabe spletne trgovine.

10.7 Pravica do odstopa od nakupa elektronske vinjete pred začetkom njene veljavnosti in vračilo kupnine

Stranka lahko do začetka veljavnosti elektronske vinjete kadar koli odstopi od njenega nakupa in zahteva vračilo kupnine. Po začetku veljavnosti elektronske vinjete odstop od nakupa ni več mogoč.

10.7.1 Uveljavljanje pravice do odstopa od nakupa

Če je stranka elektronsko vinjeto kupila na prodajnem mestu DARS ali v spletni trgovini, lahko od nakupa odstopi z vložitvijo zahtevka na katerem koli prodajnem mestu DARS, ali z izpolnitvijo posebnega obrazca v spletni trgovini. Pri tem mora navesti naslednje podatke:

-        ime in priimek ali ime podjetja z davčno številko, naslov, pošto in državo prebivališča ali sedeža podjetja;

-        identifikacijsko oznako elektronske vinjete, ki je predmet odstopa od nakupa;

-        registrsko označbo in državo registracije vozila, za katero je bila kupljena elektronska vinjeta, ki je predmet odstopa od nakupa;

-        ime in naslov banke, številko TRR (IBAN), na katerega se bo izvedlo vračilo kupnine, ter BIC (SWIFT) kodo banke;

-        izbirno kontaktne podatke (telefonska številka, elektronski naslov) zaradi lažje in hitrejše izvedbe postopka vračila kupnine.

Zahtevku mora stranka priložiti račun ali kopijo računa za nakup elektronske vinjete, ki je predmet odstopa od nakupa.

Če je stranka kupila elektronsko vinjeto na pooblaščenem prodajnem mestu drugih prodajalcev, lahko od nakupa odstopi izključno na tistem prodajnem mestu, kjer je opravila nakup. Pogoje vračila kupnine v tem primeru določi pooblaščeni prodajalec.

10.7.2 Rok za vračilo kupnine

Če stranka, ki izpolnjuje pogoje za odstop od nakupa elektronske vinjete, odstopi od nakupa elektronske vinjete, ki jo je kupila na prodajnem mestu DARS ali v spletni trgovini, in so podatki, ki jih je navedla v zahtevku za odstop, pravilni, DARS vrne kupnino najpozneje v 14 dneh od dneva, ko je zahtevku ugodil. Vračilo kupnine se izvede na bančni račun, ki ga je navedla stranka.

Če stranka v postopku odstopa od nakupa elektronske vinjete navede napačen bančni račun, krije vse stroške, ki kot posledica nastanejo v postopku izvajanja vračila kupnine.

10.8 Preklic nakupa veljavne elektronske vinjete

Nakup veljavne elektronske vinjete je mogoče preklicati, če:

-        je od oblikovanja elektronske vinjete minilo največ 30 minut in

-        uslužbenec po izdaji potrdila o nakupu elektronske vinjete ni prejel plačila stranke za opravljen nakup ali pa potrdila o nakupu elektronske vinjete ni bilo mogoče natisniti.

V primeru iz prejšnjega odstavka se oblikovana elektronska vinjeta prekliče in razveljavi, kar se ustrezno označi v sistemu elektronskih vinjet.

10.9 Preverjanje obstoja elektronske vinjete

Stranka se v postopku nakupa elektronske vinjete v spletni trgovini ali na prodajnem mestu seznani, ali za konkretno registrsko označbo vozila že obstaja elektronska vinjeta in do kdaj je veljavna.

10.9.1 Preverjanje v postopku nakupa elektronske vinjete v spletni trgovini

Po vnosu registrske označbe in države registracije vozila sistem elektronske vinjete samodejno preveri, ali zanjo že obstaja veljavna elektronska vinjeta, in morebitni podatek o obstoju veljavne elektronske vinjete prikaže na zaslonu. Sistem elektronske vinjete stranko opozori, če za registrsko označbo vozila, za katero želi kupiti elektronsko vinjeto, že obstaja veljavna elektronska vinjeta.

Postopek nakupa elektronske vinjete se nato lahko na željo stranke prekine ali nadaljuje.

10.9.2 Preverjanje v postopku nakupa elektronske vinjete na prodajnem mestu

Po vnosu registrske označbe in države registracije vozila v prodajno aplikacijo na prodajnem mestu sistem elektronske vinjete samodejno preveri, ali zanjo že obstaja veljavna elektronska vinjeta, in morebitni podatek o obstoju veljavne elektronske vinjete prikaže na zaslonu. Sistem elektronske vinjete prodajalca opozori, če za registrsko označbo vozila, za katero želi stranka kupiti elektronsko vinjeto, že obstaja veljavna elektronska vinjeta. Če veljavna elektronska vinjeta obstaja, prodajalec o tem obvesti stranko.

Postopek nakupa elektronske vinjete se nato lahko na željo stranke prekine ali nadaljuje.

10.9.3  Preverjanje veljavnosti elektronske vinjete za registrsko označbo

Stranka lahko kadar koli preveri obstoj in veljavnost elektronske vinjete za posamezno registrsko označbo na spletnem portalu DARS https://evinjeta.dars.si/selfcare/sl/check-validity/request.

10.10 Možnost spreminjanja podatkov o že kupljeni elektronski vinjeti

Po opravljenem nakupu elektronske vinjete je mogoče nekatere njene podatke spreminjati oziroma popravljati v skladu s tem splošnim aktom.

V nobenem primeru po opravljenem nakupu elektronske vinjete ni mogoče spreminjati njene vrste in cestninskega razreda vozila, za katerega je bila kupljena.

10.10.1 Spreminjanje podatkov pred začetkom veljavnosti elektronske vinjete

Pred začetkom veljavnosti elektronske vinjete lahko stranka zahteva spremembo naslednjih podatkov:

-        začetek veljavnosti elektronske vinjete, ki ga je mogoče določiti največ 30 dni vnaprej od dneva, ko stranka zahteva spremembo začetka veljavnosti;

-        registrsko označbo in državo registracije vozila, pri čemer mora biti vozilo s spremenjeno registrsko označbo uvrščeno v isti cestninski razred kakor vozilo s prvotno registrsko označbo. Za skladnost elektronske vinjete in cestninskega razreda vozila po opravljeni spremembi je odgovorna stranka.

Sprememba v prejšnjem odstavku navedenih podatkov je mogoča:

-        v spletni trgovini, ne glede na to, kje je bil opravljen nakup elektronske vinjete. Za ureditev spremembe se mora stranka registrirati v spletni trgovini;

-        na katerem koli prodajnem mestu DARS ne glede na to, na katerem prodajnem mestu je bil opravljen nakup elektronske vinjete;

-        s pomočjo zaledne pisarne DARS, pri čemer mora stranka pisno ali po elektronski pošti na elektronski naslov info@darsgo.si poslati vlogo za spremembo podatkov in navesti svoj naslov prebivališča in izbirno tudi elektronski naslov.

Če je bila elektronska vinjeta kupljena na prodajnem mestu pooblaščenega prodajalca elektronskih vinjet, lahko stranka spremembo podatkov iz prvega odstavka te točke opravi samo na tistem prodajnem mestu, na katerem je bila kupljena elektronska vinjeta, ali v spletni trgovini DARS.

Vsako spremembo in pravilnost novih podatkov stranka potrdi s podpisom novega obrazca za potrditev podatkov oziroma s potrditvijo elektronskega obrazca v spletni trgovini. Dokler tega ne stori, sprememba ne more začeti veljati. Po vsaki spremembi stranka prejme novo potrdilo o nakupu elektronske vinjete, ki vsebuje posodobljene podatke o elektronski vinjeti. Postopek spremembe mora biti končan pred začetkom veljavnosti elektronske vinjete, katere podatki so se spreminjali.

10.10.2 Spreminjanje podatkov po začetku veljavnosti elektronske vinjete

Po začetku veljavnosti elektronske vinjete so možnosti spreminjanja podatkov omejene na manjše spremembe oziroma popravke pozneje odkritih napak pri vnosu registrske označbe vozila, na katero je vezana elektronska vinjeta in jih je mogoče opraviti le v 30 minutah od nakupa elektronske vinjete.

Spremembe je mogoče opraviti:

-        na vseh prodajnih mestih DARS;

-        na posameznem prodajnem mestu pooblaščenega prodajalca, vendar le za elektronske vinjete, ki so bile kupljene na tem prodajnem mestu;

-        pri cestninskih nadzornikih.

Vsako spremembo in pravilnost novih podatkov stranka potrdi s podpisom novega obrazca za potrditev podatkov oziroma s potrditvijo podatkov v spletni trgovini. Stranka prejme potrdilo o spremembi podatkov.

Stranka, ki v skladu s predpisi, ki urejajo motorna vozila, uporablja trajne preizkusne tablice, lahko elektronsko vinjeto, izdano za drugi cestninski razred B, uporablja tudi za vozila, ki se uvrščajo v drugi cestninski razred A.

10.11 Vračanje sorazmernega dela vrednosti elektronske vinjete

Če se vozilo z registrsko označbo, na katero je vezana letna ali polletna elektronska vinjeta, odjavi iz evidence registriranih vozil pred potekom njene veljavnosti ali če je registrska tablica ukradena, uničena oziroma izgubljena, lahko lastnik ali imetnik vozila zahteva od DARS vračilo sorazmernega dela vrednosti letne ali polletne elektronske vinjete za čas od dneva, ko je bilo vozilo odjavljeno iz evidence registriranih vozil, do dneva poteka njene veljavnosti, pod pogojem, da vozilo ni ponovno registrirano z isto registrsko označbo s strani prvotnega lastnika ali imetnika vozila ali drugega lastnika oziroma imetnika vozila.

Lastnik imenskih registrskih označb je upravičen do vračila sorazmernega dela vrednosti letne ali polletne vinjete, če je novo vozilo, na katero bo nameščena imenska registrska označba, drugačnega cestninskega razreda.

Vračilo sorazmernega dela vrednosti letne ali polletne elektronske vinjete lahko stranka zahteva v 30 dneh od dneva odjave vozila iz evidence registriranih vozil oziroma od dneva izdaje nove registrske tablice z drugačno označbo ali od dneva registracije novega vozila z imensko registrsko označbo.

Če DARS zahtevku za vračilo sorazmernega dela vrednosti letne ali polletne elektronske vinjete ugodi v celoti, izda odločbo v obliki uradnega zaznamka v zadevi, stranki pa pošlje obvestilo o višini zneska vračila in priloži izdani dobropis ter račun za obračunano nadomestilo za obravnavo zahtevka iz točke 10.11.2 tega splošnega akta.

Določbe te točke veljajo samo za veljavne elektronske vinjete. Če stranka pred začetkom veljavnosti elektronske vinjete odstopi od njenega nakupa in zahteva vračilo kupnine, ravna v skladu s točko 10.7 tega splošnega akta.

10.11.1 Izračun sorazmernega dela vrednosti elektronske vinjete

Če je stranka upravičena do vračila sorazmernega dela vrednosti elektronske vinjete, se sorazmerni del izračuna po naslednji formuli:

pri čemer je cena elektronske vinjete odvisna od cestninskega razreda vozila, za katerega je bila kupljena, število preostanka dni veljavnosti elektronske vinjete pa se začne šteti s prvim naslednjim dnem po odjavi vozila iz evidence registriranih vozil oziroma po izdaji novih registrskih tablic z drugačno označbo do vključno zadnjega dne veljavnosti elektronske vinjete.

10.11.2 Nadomestilo za obravnavo zahtevka

DARS je za obravnavo zahtevka za vračilo sorazmernega dela vrednosti elektronske vinjete upravičen do nadomestila v znesku 6,00 eura z davkom na dodano vrednost.

Nadomestilo iz prejšnjega odstavka se obračuna, če DARS zahtevku za vračilo sorazmernega dela vrednosti elektronske vinjete delno ali v celoti ugodi. V tem primeru se stranki na njen bančni račun izplača znesek sorazmernega dela vrednosti elektronske vinjete, zmanjšan za nadomestilo DARS.

Če znesek nadomestila presega sorazmerni del vrednosti elektronske vinjete, se postopek vračila sorazmernega dela vrednosti elektronske vinjete in obračuna nadomestila ne izvede, elektronska vinjeta pa ostane veljavna do poteka njene veljavnosti.

10.11.3 Vlaganje zahtevkov in potrebna dokazila

Zahtevek za vračilo sorazmernega dela vrednosti elektronske vinjete se lahko poda z elektronskim spletnim obrazcem v spletni trgovini, v katerem mora stranka navesti podatke iz drugega odstavka te točke. Zahtevek lahko na takšen način podajo samo v spletni trgovini registrirane stranke. Potrebna dokazila se zahtevku priložijo v elektronski obliki. Vsa nadaljnja komunikacija z vlagateljem v tem primeru poteka po elektronski poti.

Zahtevek za vračilo sorazmernega dela vrednosti elektronske vinjete se lahko poda tudi pisno na obrazcu, dostopnem na spletni strani evinjeta.dars.si, ki ga lahko stranka odda na prodajnem mestu DARS ali ga na DARS pošlje po pošti. Registrirana stranka lahko izpolni zahtevek za vračilo sorazmernega dela vrednosti elektronske vinjete neposredno na spletnem portalu. Pri tem mora stranka navesti naslednje podatke:

-        ime in priimek in EMŠO ali naziv podjetja z davčno in matično številko, naslov, pošto in državo prebivališča ali sedež podjetja;

-        identifikacijsko oznako elektronske vinjete, ki je predmet vračila sorazmernega dela njene vrednosti;

-        registrsko označbo in državo registracije vozila, za katero je bila kupljena elektronska vinjeta, ki je predmet vračila sorazmernega dela njene vrednosti;

-        ime in naslov banke, številko TRR, na katerega se bo izvedlo vračilo sorazmernega dela vrednosti elektronske vinjete, in BIC (SWIFT) kodo banke;

-        izbirno kontaktne podatke (telefonska številka, elektronski naslov) za lažje in hitrejše vračilo kupnine.

Obrazec lahko stranka skupaj s kopijo računa za nakup elektronske vinjete:

-        pošlje na naslov Dars, d. d., Grič 58, 1000 Ljubljana, Slovenija;

-        pošlje na elektronski naslov za sprejemanje zahtevkov za vračilo sorazmernega dela vrednosti elektronske vinjete, ki je objavljen na spletnem portalu DARS;

-        vloži osebno na katerem koli prodajnem mestu DARS.

Če je bilo vozilo registrirano v tuji državi, mora lastnik ali imetnik vozila zahtevku priložiti tudi potrdilo o odjavi vozila iz evidence registriranih vozil oziroma o pridobitvi nove registrske tablice z drugačno registrsko označbo, ki ga je izdal pristojni organ v tej državi. Stranka dokazilu, sestavljenemu v tujem jeziku, predloži tudi overjeni prevod v slovenskem jeziku. Za vozila, odjavljena iz evidence registriranih vozil Republike Slovenije, podatek o odjavi vozila DARS pridobi neposredno z vpogledom v evidenco registriranih vozil.

Stranka sporoči DARS pravilne podatke iz drugega odstavka te točke. Če so podatki napačni, stranka poravna dodatne stroške reklamacije in plačilnega prometa, ki so nastali iz tega razloga, v skladu z veljavnim cenikom DARS.

Če se nakazilo sorazmernega dela vrednosti elektronske vinjete zaradi napačno sporočenih podatkov o bančnem računu izvede na račun druge osebe, je odgovornost DARS izključena, posledice pa v celoti bremenijo stranko.

10.11.4 Roki za vračilo

Za obravnavo in odločitev o zahtevku za vračilo sorazmernega dela vrednosti elektronske vinjete veljajo roki po zakonu, ki ureja splošni upravni postopek.

Če DARS zahtevku delno ali v celoti ugodi in če je stranka navedla točne podatke o bančnem računu za nakazilo, se znesek vračila izplača najpozneje v 30 dneh.

10.11.5 Začasne in trajne preskusne registrske tablice

Za začasne in trajne preskusne registrske tablice pravice do vračila sorazmernega dela vrednosti letne ali polletne elektronske vinjete ni mogoče uveljavljati.

10.11.6 Prodaja vozila – kupec ohrani registrsko označbo

Če stranka vozilo z registrsko označbo, na katero je vezana veljavna elektronska vinjeta, proda, registrska označba pa se skupaj z vozilom prenese na novega lastnika, prejšnji lastnik ali imetnik vozila ne more uveljavljati pravice do vračila sorazmernega dela vrednosti elektronske vinjete. Elektronska vinjeta v tem primeru ostane veljavna do poteka njene veljavnosti.

Če novi lastnik vozila potrdila o nakupu elektronske vinjete in računa za njen nakup ne prejme, pred prvo uporabo cestninskih cest na način, določen v točki 10.9 tega splošnega akta, preveri, ali za vozilo obstaja veljavna elektronska vinjeta in do kdaj je veljavna. Po poteku njene veljavnosti mora za uporabo cestninskih cest pridobiti novo elektronsko vinjeto.
10.11.7 Posebni primeri vračanja sorazmernega dela vrednosti elektronske vinjete

Stranka lahko zahteva vračilo sorazmernega dela vrednosti elektronske vinjete tudi, če:

-        po začetku veljavnosti letne ali polletne elektronske vinjete ugotovi, da je bil pri njenem nakupu izbran napačen cestninski razred, in hkrati kupi elektronsko vinjeto za vozilo z isto registrsko označbo za pravilen cestninski razred in za isto časovno obdobje (polletno in letno). V tem primeru je treba zagotoviti ustrezno plačilo cestnine za obdobje, v katerem je stranka imela elektronsko vinjeto za nepravilen cestninski razred;

-        ugotovi, da je za isto registrsko označbo vozila kupila dve letni ali polletni elektronski vinjeti, ki sta že začeli veljati; v primeru ugoditve zahtevku se stranki vrne sorazmerni del vrednosti elektronske vinjete, ki je začela veljati prej, in sicer od dneva začetka veljavnosti nove elektronske vinjete do dneva poteka veljavnosti prej kupljene elektronske vinjete.

Za obravnavo zahtevka za posebne primere vračanja sorazmernega dela vrednosti elektronske vinjete je DARS upravičen do nadomestila v znesku iz točke 10.11.2, ki ga plača stranka.

Zahtevku za vračilo sorazmernega dela vrednosti elektronske vinjete iz razlogov, navedenih v prvem odstavku te točke, mora stranka priložiti kopijo računa in potrdilo o nakupu obeh elektronskih vinjet, za vozila, ki niso registrirana v Republiki Sloveniji, pa tudi kopijo veljavnega prometnega dovoljenja. Zahtevek mora stranka vložiti najpozneje v 30 dneh od nakupa druge elektronske vinjete v spletni trgovini oziroma po elektronski ali navadni pošti. Ob vložitvi zahtevka mora biti preostala vrednost prve elektronske vinjete višja od vrednosti nadomestila iz točke 10.11.2.

11. Opravljanje meritev za določanje vozil, ki se uvrščajo v drugi cestninski razred B

DARS opravlja meritve višine vozil nad prvo osjo za določanje vozil, ki se uvrščajo v drugi cestninski razreda B. Vozila so izmerjena ob upoštevanju točke 6.3 standarda SIST ISO 612-2000 – Cestna vozila – Mere motornih in priklopnih vozil – Izrazi in definicije in splošnih določb tega standarda, ki se nanašajo na merjenje višine vozila (npr. merjenje na vodoravni podlagi, merjenje normalno opremljenih vozil za njihovo uporabo, dimenzije pnevmatik, ki jih predpiše proizvajalec in so vpisane v dokumentu o skladnosti vozila, tlak v pnevmatikah, ki je predpisan za obremenitev vozila do njegove največje dovoljene mase, nenaloženo vozilo v obratovalnem stanju), ter določb tehnične specifikacije TSV 148 – Mase in mere določenih kategorij motornih in priklopnih vozil (brez upoštevanja anten in tokovnih odjemnikov).

Opravljajo se meritve višine vozil, ki jih vozniki pripeljejo na izmero. Meritev se opravlja s certificirano merilno napravo na stalnem merilnem mestu DARS na lokaciji Grič 54, Ljubljana. Pri opravljanju meritev se upoštevajo toleranca certificirane merilne naprave in možna odstopanja od optimalnih razmer za opravljanje meritev višine vozila, navedenih v prejšnjem odstavku.

11.1 Seznam izmerjenih vozil

DARS na spletnem portalu evinjeta.dars.si sproti posodablja seznam vseh znamk in modelov oziroma tipov vozil, ki so ali so bila v prodaji pri pooblaščenih prodajalcih vozil v Republiki Sloveniji in po tovarniških karakteristikah oziroma na podlagi predhodne izmere takšnega vozila spadajo v drugi cestninski razred B.

Posodobitve seznama izmerjenih vozil veljajo od dneva objave posameznega tipa vozila na seznamu. Če je bila za tako vozilo elektronska vinjeta kupljena pred dnevom objave tipa vozila na seznamu, lahko stranka to elektronsko vinjeto uporablja do poteka njene veljavnosti.

Če posamezne znamke, modela oziroma tipa vozila na seznamu ni, se šteje, da se takšno vozilo uvršča v drugi cestninski razred A.

Če se posamezna znamka, model ali tip vozila uvrsti na seznam po tem, ko je stranka zanj že kupila elektronsko vinjeto za drugi cestninski razred A, lahko stranka s takšno elektronsko vinjeto uporablja cestninske ceste do poteka njene veljavnosti. Za nadaljnjo uporabo cestninskih cest pa mora stranka pridobiti elektronsko vinjeto za cestninski razred 2B.

Stranka mora pred vsakim nakupom nove elektronske vinjete preveriti, v kateri cestninski razred je uvrščeno njeno vozilo.

11.2 Vozila, ki se glede na opravljeno izmero višine vozila nad prvo osjo uvrščajo v drugi cestninski razred A

Če meritev višine vozila nad prvo osjo s certificirano merilno napravo DARS posameznega vozila pokaže, da se vozilo, ki je sicer uvrščeno na seznam vozil drugega cestninskega razreda B, iz upravičenih razlogov (npr. predelava ali druga sprememba, ki jo z izdajo predpisane listine odobri pristojni organ) uvršča v drugi cestninski razred A, se rezultat meritve višine vozila nad prvo osjo skupaj z registrsko označbo izmerjenega vozila vnese v sistem elektronske vinjete, stranki pa se izda potrdilo, da se izmerjeno vozilo uvršča v drugi cestninski razred A.

V primeru iz prejšnjega odstavka lahko vozilo uporablja cestninsko cesto z veljavno elektronsko vinjeto, izdano za drugi cestninski razred A.

IV. KONČNI DOLOČBI

12. Prenehanje UPORABE
Z dnem uveljavitve tega splošnega akta se preneha uporabljati Splošni akt o cestninjenju (Uradni list RS, št. 178/21, 69/22, 82/23, 133/23 in 102/24 - ZCestn-1).

13. Začetek veljavnosti

Ta splošni akt začne veljati naslednji dan po objavi v Uradnem listu Republike Slovenije.

Št. 007-166/2025/8

Ljubljana, dne 11. septembra 2025

EVA 2025-2430-0018

	Mag. Andrej Ribič
predsednik
uprave DARS d. d.

član
uprave DARS d. d.




V skladu s tretjim odstavkom 23. člena Zakona o cestninjenju (Uradni list RS, št. 102/24) je bilo k Splošnemu aktu o cestninjenju pridobljeno soglasje Vlade Republike Slovenije, izdano pod št. __________________________z dne _____________.

Priloga 1: Najava prevoza tujih vojaških sil, mirovnih sil ter drugih obrambnih in varnostnih nalog
Priloga 2: Vloga za oprostitev plačila cestnine zaradi prevoza humanitarne pomoči

Priloga 3: Seznam vozil s prednostjo, vozil za spremstvo in vozil v spremstvu

Priloga 1


[image: image8]
   VLOGA ZA OPROSTITEV PLAČILA CESTNINE

Podatki o vozilu/-ih:

	Zap. št:
	Država iz katere prihaja vozilo
	Registrska označba vozila
	Namen prevoza (vojaški, mirovne sile, obrambne naloge, varnostne naloge…)
	Datum vožnje vozila po cestninski cesti (od - do)

	1.

2.

3.


	
	
	
	
	

	2.

3.


	
	
	
	
	

	3.

2.

3.


	
	
	
	
	

	4.

3.


	
	
	
	
	

	5.

2.

3.


	
	
	
	
	

	6.

3.


	
	
	
	
	

	7.

2.

3.


	
	
	
	
	

	8.

3.


	
	
	
	
	

	9.

2.

3.


	
	
	
	
	

	10.

3.


	
	
	
	
	

	11.

2.

3.


	
	
	
	
	

	12.

3.


	
	
	
	
	

	13.

2.

3.


	
	
	
	
	

	14.

3.


	
	
	
	
	

	15.

2.

3.


	
	
	
	
	

	16.

3.


	
	
	
	
	

	17.

2.

3.


	
	
	
	
	

	18.

3.


	
	
	
	
	

	19.

2.

3.


	
	
	
	
	

	20.

3.


	
	
	
	
	

	21.

2.

3.


	
	
	
	
	

	22.
	
	
	
	
	

	23.
	
	
	
	
	

	24.
	
	
	
	
	

	25.
	
	
	
	
	


Priloga 2

VLOGA ZA OPROSTITEV PLAČILA CESTNINE

	
	Izpolni DARS

	Številka vloge
	


Vlogo s prilogama pošljite na e-naslov: occn@dars.si.
Dodatne informacije na telefonski številki: +386 1 518 8 350.
Vlogo je treba oddati ločeno za vsakega lastnika vozil/-a, s katerim/-i se bo izvajal prevoz humanitarne pomoči.

Podatki o vlagatelju:

	Naziv podjetja ali organizacije: 

	Naslov vlagatelja:

	Poštna številka in pošta:
	Država:


	Kontaktna oseba:
	E-naslov:


   Podatki o datumu in poteku poti:

	Datum humanitarnega prevoza (dd.mm.llll):
	Čas prevoza: od                         do


	Relacija humanitarnega prevoza:

	Datum humanitarnega prevoza v nasprotni smeri (dd.mm.llll):
	Čas prevoza: od                         do


	Relacija humanitarnega prevoza v nasprotni smeri:

	Vsebina tovora:


 Podatki o vozilu/-ih:

	Znamka vozila:
	Registracijska označba spredaj:


	Registracijska označba zadaj:


	Država registracije vlečnega vozila:
	Država registracije priklopnega vozila:

	
	
	
	
	

	
	
	
	
	

	
	
	
	
	

	
	
	
	
	

	
	
	
	
	


Podatki o lastniku oziroma uporabniku vozila: (Izpolni se le, če lastnik/uporabnik vozil/-a ni tudi vlagatelj.)

	Naziv podjetja:

	Naslov podjetja:

	Kontaktna oseba:
	E-naslov:


Podatki o humanitarni organizaciji:

	Naziv humanitarne organizacije:

	Naslov humanitarne organizacije:

	Kontaktna oseba:
	E-naslov:


Obvezne priloge k vlogi:

· kopija potnega naloga,

· kopija izpolnjenega mednarodnega tovornega lista – CMR.

Podpis vlagatelja:  _______________________

Podpis lastnika ali uporabnika vozil/-a:  ________________________ (Če lastnik vozila ni tudi vlagatelj.)
Podpis kontaktne osebe humanitarne organizacije:  ______________________
Datum:  ______________________

[image: image10]
IZPOLNI DARS
DARS je na podlagi pravilno izpolnjene vloge št. __________________ ugotovil, da so/niso izpolnjeni pogoji za oprostitev plačila cestnine.

Odobrena oprostitev plačila cestnine velja le za obdobje, relacijo in vozila, ki so navedeni v vlogi za odobritev plačila cestnine.

Datum: _____________________



Odobril: ____________________________

Če vloga za oprostitev plačila cestnine ni bila odobrena, je razlog nepopolno izpolnjena vloga oziroma neustrezna dokazila. Vlagatelj lahko zaprosi za dodatna pojasnila in dopolni vlogo. 


[image: image11]
POMEMBNO

Pri izvajanju prevoza humanitarne pomoči mora voznik pri sebi imeti:
· odobreno vlogo (lahko je kopija),

· potni nalog (izvirnik),
Priloga 3

 VLOGA ZA OPROSTITEV PLAČILA CESTNINE

Podatki o vozilu/-ih: 

	Zap. št:
	Namen vozila 

(reševalno, gasilsko…)
	Država registracije vozila
	Registrska označba vozila
	Datum vožnje vozila po 

cestninski cesti 

od - do

	1.

2.

3.


	
	
	
	
	

	2.

3.


	
	
	
	
	

	3.

2.

3.


	
	
	
	
	

	4.

3.


	
	
	
	
	

	5.

2.

3.


	
	
	
	
	

	6.

3.


	
	
	
	
	

	7.

2.

3.


	
	
	
	
	

	8.

3.


	
	
	
	
	

	9.

2.

3.


	
	
	
	
	

	10.

3.


	
	
	
	
	

	11.

2.

3.


	
	
	
	
	

	12.

3.


	
	
	
	
	

	13.

2.

3.


	
	
	
	
	

	14.

3.


	
	
	
	
	

	15.

2.

3.


	
	
	
	
	

	16.

3.


	
	
	
	
	

	17.

2.

3.


	
	
	
	
	

	18.

3.


	
	
	
	
	

	19.

2.

3.


	
	
	
	
	

	20.

3.


	
	
	
	
	

	21.

2.

3.


	
	
	
	
	

	22.
	
	
	
	
	

	23.
	
	
	
	
	

	24.
	
	
	
	
	

	25.
	
	
	
	
	


Priloga 2
OBRAZLOŽITEV
S Splošnim aktom o cestninjenju so podrobneje urejena vsa vprašanja, ki urejajo cestninjenje glede na prevoženo razdaljo vozil, katerih največja dovoljena masa presega 3.500 kg, in glede na določen čas uporabe cestninskih cest vozil, katerih največja dovoljena masa ne presega 3.500 kg. Gre za akt upravljavca cestninskih cest, družbe DARS, skladno s tretjim odstavkom 23. člena Zakona o cestninjenju pa je treba s tem v zvezi predhodno pridobiti tudi soglasje Vlade RS. 

Nov Splošni akt o cestninjenju je pripravljen na osnovi zdaj veljavnega Splošnega akta o cestninjenju, vanj pa so vključene dopolnitve, ki se deloma nanašajo na določbe novega Zakona o cestninjenju (ZCestn-1), deloma pa na druge spremenjene oziroma ugotovljene okoliščine.

Bistvena vsebinska dopolnitev akta se nanaša na določbe, ki opredeljujejo prilagoditev sistema cestninjenja  vozil, katerih največja tehnično dovoljena masa presega 3.500 kg, glede na emisije CO2. Obstoječi sistem cestninjenja DarsGo se prilagaja na način, da se bo višina infrastrukturne pristojbine razlikovala tudi glede na emisijske razrede CO2. Družba DARS je trenutno v postopku nadgradnje sistema DarsGo, začetek operativnega delovanja novega načina zaračunavanja cestnine je predviden s 1. 11. 2025. 

V novem Splošnem aktu o cestninjenju so vključene določbe, ki se nanašajo na način določitve emisijskega razreda CO2 za posamezno vozilo, opredeljeni pa so tudi dokumenti, ki jih morajo uporabniki predložiti pri registraciji oziroma uvrstitvi v posamezen CO2 razred. Emisijski razred CO₂ vozila označuje razvrstitev vozila v enega od petih emisijskih razredov CO₂ glede na specifične emisije CO₂ vozila v skladu z Zakonom o cestninjenju. Najnižji emisijski razred CO2 je emisijski razred CO2 1, najvišji pa emisijski razred CO2 5.

Pri registraciji posameznega vozila v sistem DarsGo bo stranka na portalu uporabnikov ali na DarsGo servisu iz naslova CO2 emisij, poleg že predhodno zahtevanih dokumentov, predložila nekaj dodatnih dokazil oziroma podatkov o posameznem vozilu. Ob registraciji vozila v DarsGo sistem je potrebno predložiti naslednje podatke:

· registrsko označbo vozila,

· število osi vlečnega vozila,

· emisijski razred vozila EURO.

V postopku registracije vozila mora stranka predložiti prometno dovoljenje ali enakovreden dokument, ki ga je v državi registracije motornega vozila izdal organ, pooblaščen za izdajanje tovrstnih dokumentov. Če iz prometnega dovoljenja niso razvidni podatki o emisijskem razredu vozila EURO, mora stranka predložiti dokazilo, iz katerega so ti podatki razvidni:

· dokument, ki potrjuje skladnost proizvodnje, ki ga je v državi registracije motornega vozila izdal organ, pooblaščen za izdajo tovrstnih dokumentov;

· dokazilo o skladnosti s tehničnimi in varnostnimi zahtevami za motorno vozilo, ki ga je v državi registracije motornega vozila izdal organ, pooblaščen za izdajanje tovrstnih dokazil;

· certifikat o skladnosti (COC) v skladu z Izvedbeno uredbo Komisije (EU) 2020/683 z dne 15. aprila 2020 o izvajanju Uredbe (EU) 2018/858 Evropskega parlamenta in Sveta glede upravnih zahtev za odobritev in tržni nadzor motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila;

· potrdilo proizvajalca vozila, če dodeljenega emisijskega razreda vozila EURO ni mogoče dokazati z zahtevanimi dokumenti in dokazili, pri čemer to potrdilo izda proizvajalec vozila ali oseba, ki jo je pooblastil proizvajalec vozila.

Za vozila, ki so registrirana v Republiki Sloveniji, dokazil o emisijskem razredu vozila EURO ni treba predložiti, ker jih DARS pridobi z vpogledom v evidenco registriranih vozil. 

Vsako vozilo bo ob registraciji v sistem DarsGo razvrščeno v emisijski razred CO2 1. 

Stranka bo na DarsGo servisu poleg prometnega dovoljenja predložila tudi dokumente, iz katerih bodo razvidni vsi potrebni podatki za določitev emisijskega razreda CO2, in sicer:

· pogon vozila (vrsta goriva / energije),

· datum prve registracije vozila,

· podskupina vozila,

· specifične emisije CO2 vozila v g/tkm.

Stranka bo predložila tudi:

· Opisno mapo za stranke oziroma Opisni list za stranke (Customer Information File - CIF), v skladu z Uredbo Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 oziroma

· Certifikat o skladnosti (Certificate of Conformity).

Postopek registracije stranke in vozila na spletnem portalu www.dars.go je enak kot pri registraciji na DarsGo servisu, pri čemer stranka sama zagotovi naslednje podatke in jih vpiše v spletni portal www.darsgo.si:

· pravni subjekt: ime, naslov, davčna številka;

· fizična oseba: ime, priimek, naslov;

· vozilo: registrska številka vozila, število osi vlečnega vozila, emisijski razred vozila EURO.

V postopku registracije vozila na spletnem portalu www.darsgo.si lahko stranka skenirano ali fotografirano prometno dovoljenje in dokazilo o emisijskem razredu vozila EURO naloži v sistem DarsGo. Za vozila, registrirana v Republiki Sloveniji, zadošča, da stranka naloži samo skenirano ali fotografirano prometno dovoljenje. Če stranka želi razvrstitev vozila v višji emisijski razred CO2, mora postopati skladno z določbami, ki opredeljujejo določitev CO2 razreda. (točka 5.1.2.5 splošnega akta).

V Splošnem aktu o cestninjenju so dodatno opredeljeni tudi postopki v zvezi z razvrščanjem vozil v posamezne cestninske oziroma emisijske razrede CO2. Emisijski razred CO2 1 zajema vozila, ki jih ni mogoče razvrstiti v noben drug emisijski razred CO₂, bodisi ker stranka za vozilo ni oddala vloge za dodelitev višjega emisijskega razreda CO2, bodisi ker niso predložena ustrezna dokazila, ali ker podatki iz dokumentov vozila kažejo, da vozilo ne izpolnjuje pogojev za višji emisijski razred CO2.

Vlogo za dodelitev višjega emisijskega razreda CO2 bo lahko stranka oddala ob registraciji vozila v sistem DarsGo. Če je vozilo že registrirano v sistemu DarsGo, bo lahko stranka vlogo oddala kadar koli kasneje, in sicer tako, da se bo prijavila v svoj uporabniški račun na portalu https://www.darsgo.si/, in oddala spletno vlogo za dodelitev višjega emisijskega razreda CO2 vozila ter priložila ustrezna dokazila.

DARS bo na podlagi dokazil razvrstil posamezno vozilo v ustrezen emisijski razred CO2 najpozneje v 30 dneh od oddaje vloge za dodelitev CO2 emisijskega razreda (na DarsGo servisu ali na spletnem portalu https://www.darsgo.si/). O uvrstitvi vozila v višji emisijski razred CO2 bo DARS stranko obvestil na njen elektronski naslov, če ga je stranka ob registraciji vozila v sistem DarsGo posredovala. 

Če bodo dokumenti, ki jih je predložila stranka, napačni, neberljivi ali nepopolni, bo vozilo ostalo razvrščeno v emisijski razred CO2 1. Stranka lahko vlogo ponovno vloži in priloži ustrezno dokumentacijo. Če iz dokumentacije, ki jo je priložila stranka, nedvoumno izhaja, da vozilo ne izpolnjuje pogojev za razvrstitev v višji emisijski razred CO2, nove vloge stranka ne more ponovno vložiti.

Vozila, uvrščena v emisijska razreda CO2 2 ali 3 bo DARS vsakih šest let po datumu njihove prve registracije ponovno razvrstil v emisijski razred CO2 na podlagi takrat veljavnih mejnih vrednosti. Če veljavne mejne vrednosti ne bodo več ustrezale trenutni razvrstitvi vozila v določen emisijski razred CO2, bo DARS razvrstil vozilo v ustrezen nižji emisijski razred CO2.

Infrastrukturna pristojbina, prilagojena višjemu emisijskemu razredu CO2 vozila, se bo pričela samodejno zaračunavati naslednji dan po potrditvi ustreznosti poslanih dokazil s strani DARS.

Posodobljene so tudi vse tri priloge k Splošnemu aktu o cestninjenju, ki se nanašajo na najavo prevoza tujih vojaških sil, mirovnih sil ter drugih obrambnih in varnostnih nalog, oprostitev plačila cestnine zaradi prevoza humanitarne pomoči ter seznam vozil s prednostjo, vozil za spremstvo in vozil v spremstvu.

